Αλέξης Τσίπρας: «Δεν έχω φοβίες, και όταν έχω τις ξεπερνάω εύκολα - TheNewspaper.gr\n-160 min. ago-Σε καραντίνα ένα... γατάκι που έφτασε στη Λαμπεντούζα με τον μετανάστη ιδιοκτήτη του\n-159 min. ago-Ο τουρισμός πηγαίνει με την όπισθεν\n-141 min. ago-Προεδρικές και βουλευτικές εκλογές τον Απρίλιο του 2021\n-140 min. ago-Πολύ μακριά από τη δημοκρατική αντίληψη το νομοσχέδιο για τις δημόσιες συναθροίσεις\n-121 min. ago-782 νέοι θάνατοι και 6.995 νέα κρούσματα\n-102 min. ago-Οι ιταλικές αρχές κατέσχεσαν το πλοίο Sea-Watch 3\n-95 min. ago-«Περιορίσαμε τον ΠΑΟΚ, θα μπορούσαμε να είχαμε σκοράρει» – Ποδόσφαιρο – Super League 1 – Παναθηναϊκός\n-84 min. ago-Και τώρα… ποιος την πιάνει! – Ποδόσφαιρο – Super League 1 – ΟΦΗ – A.E.K.\n-83 min. ago-Νιγηρία-Covid-19: Στους 684 οι νεκροί\nΑλέξης Τσίπρας: «Δεν έχω φοβίες, και όταν έχω τις ξεπερνάω εύκολα\nΑκολουθεί η συνέντευξη του Πρωθυπουργού, Αλέξη Τσίπρα, στην εφημερίδα «LiFO».\nΤι διακυβεύεται στις εκλογές της 7ης Ιουλίου;\nΕίπατε για τη μεγάλη διαφορά των ευρωεκλογών: «Πέσαμε έξω, δεν περιμέναμε τέτοια διαφορά». Κάποιοι υποστήριξαν ότι υποτιμήσατε τον Κυριάκο Μητσοτάκη; Πώς το σχολιάζετε;\nΥπάρχει ΣΥΡΙΖΑ μετά τα μνημόνια; Ποιος θα είναι ο πυρήνας του μετεκλογικού σας αφηγήματος;\nΥπάρχει Ελλάδα μετά τα μνημόνια. Και αυτός ακριβώς είναι ο πυρήνας του προγράμματος του ΣΥΡΙΖΑ. Είμαστε μια παράταξη που θέλει να υλοποιήσει το όραμα για μια σύγχρονη, δημοκρατική, κοινωνικά δίκαιη Ελλάδα, γι’ αυτό και τώρα είναι η στιγμή να κάνουμε το μεγάλο βήμα. Περάσαμε πολλά χρόνια σε μια διαρκή μάχη με τη λιτότητα, τις συνέπειες των μνημονίων και την ύφεση. Φτάνει όμως. Τώρα είναι η ώρα να γίνει η Ελλάδα μια κανονική ευρωπαϊκή χώρα.\nΚύριε Πρόεδρε, δεν πιστεύετε ότι οι πολίτες έχουν κουραστεί με τα δίπολα «μνημόνιο – αντιμνημόνιο», «πολλοί – λίγοι» καθώς και με όλη αυτήν τη διχαστική ρητορική;\nΟι πολίτες έχουν κουραστεί από τα μνημόνια και όχι από τα δίπολα. Για τη διχαστική ρητορική συμφωνώ απόλυτα. Αλλά διχαστικό δεν είναι να ζητάς τη προστασία των αδύναμων. Διχαστικό είναι να χωρίζεις τους Έλληνες σε εθνικόφρονες και προδότες. Σε πολίτες πρώτης και δεύτερης κατηγορίας. Σε ανθρώπους που πρέπει να έχουν δικαιώματα και άλλους που δεν πρέπει να έχουν λόγω της καταγωγής, του φύλου ή του σεξουαλικού τους προσανατολισμού. Η ανισότητα και η έλλειψη δικαιοσύνης είναι όχι απλώς κουραστικές, αλλά απολύτως εξαντλητικές για κάθε άνθρωπο που θέλει απλώς να ζήσει καλύτερα.\nΕπίσης, υπάρχει μια έντονη κριτική ότι διαψεύσατε τις αριστερές προσδοκίες. Τι απαντάτε;\nΣε μια χώρα όπως η Ελλάδα, που δεν διακρίνεται για τις ευρύτατες συνεργασίες και την πολιτική της συναίνεσης, δεν θεωρείτε ότι η απλή αναλογική θα δημιουργήσει προβλήματα ή και μια πιθανή, καταστροφική ακυβερνησία;\nΔημοκρατία σημαίνει αυθεντική εκπροσώπηση της βούλησης του λαού και προγραμματικές συνεργασίες. Αν ξεκινάμε απ’ αυτή την αφετηρία, η απλή αναλογική δεν είναι πρόβλημα αλλά προϋπόθεση για να συνεχίσουμε.\nΗ κυβερνητική συνεργασία με τους ΑΝ.ΕΛ. ξεκίνησε πανηγυρικά και κατέληξε άδοξα. Όμως, αρκετά στελέχη των ΑΝ.ΕΛ. είναι υποψήφια με τον ΣΥΡΙΖΑ. Με ποια κριτήρια έγιναν δεκτά στα ψηφοδέλτια σας, αφού δεν υπάρχει ιδεολογική συγγένεια;\nΟ κ. Βαρουφάκης, από σύμμαχος, βρέθηκε απέναντί σας, ενώ ταυτόχρονα δήλωσε ότι «μια ψήφος στον ΣΥΡΙΖΑ είναι μια χαμένη ψήφος». Θα ήθελα ένα σχόλιό σας επ’ αυτού.\nΥπήρχαν πολλοί, μεταξύ αυτών και αρκετά στελέχη του ΣΥΡΙΖΑ, που αντέδρασαν στο ύφος Πολάκη. Αντιθέτως, εσείς του προσφέρατε στήριξη. Το γεγονός ότι ο Στέλιος Κυμπουρόπουλος εξελέγη στις ευρωεκλογές πρώτος σε σταυρούς, σπάζοντας μάλιστα το ρεκόρ ψήφων του Μανώλη Γλέζου από το 2014, τι σηματοδοτεί;\nΑν θεωρείτε ότι ο κ. Κυμπουρόπουλος πήρε τόσες ψήφους λόγω του Πολάκη, τότε νομίζω ότι τον αδικείτε κατάφορα. Είναι θετικό γεγονός, παρ’ ότι ανήκει στην αντίπαλη παράταξη, ότι ένας άνθρωπος με τη δική του διαδρομή κατάφερε αυτό το επίτευγμα. Αν με ρωτάτε, σας λέω ότι θα ήμουν πολύ πιο ευτυχής να αντιπαρατίθεμαι με μια ΝΔ που έχει στην πρώτη γραμμή Κυμπουρόπουλους παρά Βορίδηδες. Αλλά βλέπετε ότι, δυστυχώς, ο κ. Κυμπουρόπουλος είναι απλώς η εξαίρεση που επιβεβαιώνει τον κανόνα μιας μη αναστρέψιμης ακροδεξιάς στροφής της συντηρητικής παράταξης της χώρας.\nΣυμπληρώνεται ένας χρόνος από την τραγωδία στο Μάτι. Αν γυρίζατε τον χρόνο πίσω θα κάνατε κάτι διαφορετικό; Πιστεύετε ότι η επικοινωνιακή διαχείριση επηρέασε κατά πολύ την εικόνα της κυβέρνησης;\nΤέσσερα χρόνια μετά την ιστορική νύχτα του δημοψηφίσματος και έχουν ειπωθεί και γραφτεί πάρα πολλά πλέον. Τι είναι αυτό που κρατάτε πιο πολύ από εκείνο το βράδυ;\nΠείτε μου κάτι που θα λέγατε στους χιλιάδες νέους που έφυγαν ή σκέφτονται να φύγουν στο εξωτερικό;\nΝα κρατούν πάντα την πόρτα ανοιχτή πίσω τους. Να μη ρίχνουν μαύρη πέτρα. Εγώ δεν συμφωνώ με την άποψη που λέει ότι δεν πρέπει να φεύγει κανένας στο εξωτερικό. Φυσικά και είναι πολύ σπουδαίο να μπορεί κάποιος νέος να ζήσει και να εργαστεί στο εξωτερικό, να διευρύνει τους ορίζοντές του, να αποκτήσει περισσότερες γνώσεις και εμπειρίες. Ένας Έλληνας ερευνητής που εργάζεται στο CERN ή μια Ελληνίδα καθηγήτρια που διδάσκει στο Stanford προφανώς και έχουν χαράξει μια σπουδαία διαδρομή. Όμως θέλουμε τα επόμενα χρόνια να μπορούν αυτοί οι άνθρωποι που διαπρέπουν έξω να έχουν ευκαιρίες και δυνατότητες να μπορούν να εργαστούν και εδώ στο ίδιο αντικείμενο, να διδάξουν σε ένα δημόσιο πανεπιστήμιο, χωρίς να περιμένουν πέντε χρόνια για να προκηρυχθεί η θέση, να αναλάβουν ερευνητικά προγράμματα, να ανοίξουν μια επιχείρηση. Το δικό μου όραμα δεν είναι μόνο να γυρίσουν οι νέοι που είναι στο εξωτερικό, αλλά και όσοι μείνουν να μπορούν να προσφέρουν στην πατρίδα με τη γνώση και τις δυνατότητές τους.\nΑν είχατε μπροστά σας έναν 18χρονο φοιτητή, πώς θα τον πείθατε ότι οι εκλογές τον αφορούν;\nΘα του έλεγα, ότι όταν αυτός ήταν στο δημοτικό, η χώρα του, η οικογένειά του, οι οικογένειες των φίλων του, μπήκαν σε μια μεγάλη περιπέτεια. Αυτή η περιπέτεια τελείωσε πριν από έναν χρόνο. Τώρα αυτός και η γενιά του έχουν τη δυνατότητα να αποφασίσουν για το αν θα ζήσουν καλύτερα από τους γονείς τους. Για το αν θα ζήσει από δω και πέρα μια ζωή καλύτερη από αυτήν που έζησε από τη στιγμή που άρχισε να αντιλαμβάνεται τι συμβαίνει γύρω του.\nΣας ενόχλησε όλη αυτή η ιστορία με την εμπλοκή του ονόματος του πατέρα σας και τις αναφορές στη δικτατορία;\nΕίστε Πρωθυπουργός τεσσεράμισι χρόνια. Ποια ήταν η πιο δύσκολη στιγμή της θητείας σας;\nΤι είναι αυτό που θυμάστε πιο έντονα από τα παιδικά σας χρόνια;\nΌταν επιστρέφετε το βράδυ στο σπίτι, τι σας λένε η σύντροφος αλλά και τα παιδιά σας, τα οποία φαντάζομαι ακούν διαρκώς για εσάς, χωρίς όμως να σας βλέπουν αρκετά.\nΠροχθές σας είδαμε στο Ιnstagram με μια νέα σας φίλη. Αποκτήσατε κατοικίδιο;\nΝαι, ήταν το δώρο που μας ζητούσαν επίμονα εδώ και καιρό τα παιδιά μας. Αποφασίσαμε να τους κάνουμε έκπληξη και να τους πάρουμε ένα σκυλάκι. Την ονόμασαν Κάρμεν. Είναι πολύ γλυκιά. Και επιτέλους έχουμε και ένα κορίτσι στο σπίτι.\nΠοιο ήταν το τελευταίο βιβλίο που διαβάσατε; Έχετε προλάβει να δείτε κάποια τηλεοπτική σειρά;\nΚάτσε να θυμηθώ. Το τελευταίο ήταν στις διακοπές του Πάσχα, ένα βιβλίο που διαβάζεται σχεδόν μονορούφι και αφορά στη περίοδο των ναζί στη Γερμανία. Λέγεται «Ημερήσια Διάταξη» και, όπως διαπίστωσα, είναι ενός αξιόλογου συγγραφέα, του Éric Vuillard. Τηλεοπτικές σειρές, ας είναι καλά το Netflix και το iΡad. Είδα όλο το «Casa de Papel» στο αεροπλάνο και τα βράδια στο κρεβάτι, πριν κοιμηθώ. Έχω δει και μέρος από την ιταλική σειρά «Suburra». Μετά ήρθε η προεκλογική περίοδος.


Το κείμενο που αναδημοσιεύει ο "βυσσινόκηπος", είναι μόνο ένα μέρος από μια έρευνα-ρεπορτάζ, που έκανε ο δημοσιογράφος Πέτρος Γιώτης και δημοσιεύεται στον ιστότοπο της εφημερίδας ΚΟΝΤΡΑ.\nΌλη η έρευνα εδώ:\nΚάποια ζητήματα από όσα διαβάσετε, έχουν επανειλημμένα καταγγελθεί εντός Δημοτικού Συμβουλίου από τη Λαϊκή Συσπείρωση. Επίσης έχουν γίνει και κάποιες κινητοποιήσεις για ανοιχτές παραλίες από την Οικολογική Κίνηση Μιραμβέλλου, τη Λαϊκή Συσπείρωση, τους πολιτιστικούς συλλόγους Ελούντας, Πλάκας, Φουρνής κι από ευαισθητοποιημένους συμπολίτες μας στα ζητήματα προστασίας των δικαιωμάτων του πολίτη, και του περιβάλλοντος. Όμως πρώτη φορά μπαίνουν τόσα πολλά ζητήματα που δημιουργούν μια συνολική εικόνα για το πως οι κερδοσκόποι και οι κοσμοπολίτες, διαπλέκονται με τοπικούς παράγοντες και ΜΜΕ, ώστε να ολοκληρώσουν την λεηλασία μιας περιοχής. Πολύ χρήσιμο κείμενο, για τους νέους του τόπου μας, ώστε να μην μένουν ανυποψίαστοι για το ότι συμβαίνει μπροστά στα μάτια τους και καλύπτεται από τόνους γκλαμουριάς και ψέματος. Πολύ χρήσιμο κείμενο και για τις Δημοτικές Εκλογές που πλησιάζουν\nΌπως κάθε χωριό, έχει και η Πλάκα τον πολιτιστικό της σύλλογο. Με έτος ίδρυσης το 1981, ο «Σύλλογος Κατοίκων και Φίλων Πλάκας» αριθμεί 120 μέλη. Όπως μας λέει με υπερηφάνεια ο σημερινός του πρόεδρος, ο συνταξιούχος δάσκαλος Μανόλης Μπεμπελάκης, ο σύλλογος ανήκει σε δίκτυο τοπικών συλλόγων, με τους οποίους συνεργάζονται και οργανώνουν εκδηλώσεις, ενώ από την ίδρυσή του «τρέχει» διάφορα θέματα που απασχολούν το χωριό και την περιοχή, σε συνεργασία με τους συλλόγους και των άλλων χωριών της περιοχής, της Φουρνής, της Ελούντας, του Βρουχά κτλ. Εκτός των άλλων, συντήρησε και το παλιό μονοτάξιο σχολείο (δεν λειτουργεί πλέον) και οργανώνει σ' αυτό τις εκδηλώσεις του, ενώ δημιούργησε εκεί και σχολή χορού για τα παιδάκια των κατοίκων. Ο πρόεδρος μας είπε, επίσης, ότι ο σύλλογος δε δέχεται «χορηγίες», γιατί αυτές έχουν άλλους σκοπούς.\nΞαφνικά, όμως, εν έτει 2011, προέκυψε στην περιοχή ο «Πολιστικός Σύλλογος ΚΑΛΥΔΩΝ» (Καλυδών ήταν η αρχαία ονομασία της Σπιναλόγκας). Επικεφαλής του Συλλόγου είναι μια celebrity, επιχειρηματίας του real estate, ονόματι Τζίνα Ξανθάκη, γνωστή από τις κουτσομπολίστικες στήλες (αυτές που κατ' ευφημισμόν τις ονομάζουν lifestyle) για την προσωπική της σχέση με τον μεγαλοεπιχειρηματία Δημήτρη Κοντομηνά. Μια μικρή περιήγηση στο διαδίκτυο θα σας φέρει σε επαφή με απείρου κάλλους δημοσιεύματα, συνοδευόμενα και από τις απαραίτητες στο κοσμικό κουτσομπολιό φωτογραφίες (αξίζει τον κόπο, μολονότι πρέπει να σας προειδοποιήσουμε ότι θα δοκιμαστεί σκληρά η αισθητική σας – και όχι μόνο). Ενδεικτικά, μπορείτε να ανατρέξετε εδώ, εδώ, εδώ και εδώ.\nΗ «Καλυδών» δεν προέκυψε μέσα από διαδικασίες που αναπτύχθηκαν στην Πλάκα. Είναι κάτι που κατασκευάστηκε στην Αθήνα και φυτεύτηκε στην Πλάκα, όπως ακριβώς φυτεύονται και οι μεγάλες επιχειρήσεις του τουρισμού. Αλλωστε, είναι παρακολούθημα και εργαλείο αυτών των επιχειρήσεων. Ιδιαίτερο ενδιαφέρον παρουσιάζουν τα ιδρυτικά μέλη του συλλόγου, 34 τον αριθμό, μεταξύ των οποίων φιγουράρουν γνωστοί μεγαλοεπιχειρηματίες, μετά ή άνευ συζύγων, και άλλοι παράγοντες «της δημόσιας ζωής» (Δ. Κοντομηνάς, Θ. Βασιλάκης, Γ. Μαρίνος, Γ. Μπιρδιμίρης, Γ. Σπανός, Φ. Κοκοτός, Α. Σμπώκου κ.ά.). Μπορείτε να δείτε τα ονόματα στην ιστοσελίδα της «Καλυδώνος» (εδώ) και είμαστε σίγουροι ότι θ' αναφωνήσετε, όπως συνέβη και μ' εμάς: «τι γυρεύει η αλεπού στο παζάρι;».\nΑραγε, όλοι αυτοί οι επιχειρηματίες συγκινήθηκαν από το «βίπερ» της Χίσλοπ και αποφάσισαν να εργαστούν για την ανάπτυξη της Πλάκας και την ευημερία των κατοίκων της, όπως πληροφορούμαστε από κουτσομπολίστικες ιστοσελίδες ότι δήλωσε η πρόεδρος του συλλόγου; Γιατί τότε δεν πήγαν στον υπάρχοντα σύλλογο, να γίνουν μέλη του, να προσφέρουν τις ανιδιοτελείς χορηγίες τους (που γι' αυτούς θα ήταν ψίχουλα), να στηρίξουν τις προσπάθειες των κατοίκων να σώσουν τον τόπο τους από την ερήμωση; Τόσα χρόνια η Πλάκα ρήμαζε, παλιά σπίτια κατέρρεαν και μετατρέπονταν σε σωρούς από πέτρες και ξύλα, δημιουργώντας μια εκπληκτική αντίθεση με το σαγηνευτικό φυσικό τοπίο, αλλά όλοι αυτοί οι μεγαλόσχημοι κύριοι και κυρίες δεν έκαναν καμιά κίνηση. Η Πλάκα ήταν γι' αυτούς terra incognita, ενώ για τη Σπιναλόγκα «κάτι είχαν ακούσει».\nΤους έπιασε ο πόνος για την Πλάκα ξαφνικά, όταν αυτή μπήκε στον παγκόσμιο τουριστικό χάρτη!\nΗ αλήθεια είναι πως όλοι (ή σχεδόν όλοι, για να μην… αδικήσουμε κανέναν) αυτοί οι επιχειρηματίες έχουν ξενοδοχεία στην περιοχή ή έχουν αγοράσει γη την εποχή που αυτή πουλιόταν «μπιρ παρά», με σκοπό τη μελλοντική τουριστική της «αξιοποίηση». Μπορεί να μην είχαν προβλέψει ότι η έκρηξη του τουριστικού ενδιαφέροντος θα έρχόταν τόσο ξαφνικά και τόσο γρήγορα, είχαν προβλέψει όμως πως αναγκαστικά η τουριστική «ανάπτυξη» θα έφτανε μέχρι την Πλάκα και φρόντισαν ν' αγοράσουν γη για μελλοντική κερδοσκοπία. Με γεια τους με χαρά τους, όχι όμως να εμφανίζονται και ως πρόμαχοι του πολιτισμού…\nΚαι βέβαια, όλο αυτό το «τζετ σετ» δε θα μπορούσε ποτέ να συναγελαστεί με την «πλέμπα» του ιστορικού πολιτιστικού συλλόγου του χωριού. Εστησαν τη μαγαζάρα τους, με βιτρίνα τη γνωστή celebrity (η οποία ήδη είχε ξεκινήσει μπίζνα με την κατασκευή και πώληση πολυτελών βιλών στην περιοχή), και μετά άρχισαν να εγγράφουν στο σύλλογο και όσους από τους ντόπιους ήταν έτοιμοι να τους προσφέρουν «γην και ύδωρ». Δεν είναι τυχαίο ότι στην ιστοσελίδα του συλλόγου υπάρχει ξεχωριστή ενότητα με τα ονόματα των ιδρυτικών μελών και ξεχωριστή ενότητα με τα ονόματα των υπόλοιπων μελών (άλλοι 33 νοματαίοι, μεταξύ των οποίων ντόπιοι επιχειρηματίες).\nΟύτε είναι τυχαίο πως, μολονότι το καταστατικό της «Καλυδώνος» αναφέρει ότι «έδρα του Συλλόγου ορίζεται ο οικισμός της Πλάκας της τοπικής κοινότητας Βρουχά της δημοτικής ενότητας Αγίου Νικολάου Κρήτης», στο κεφάλαιο «Επικοινωνία» του ιστότοπου του συλλόγου διαβάζουμε: «Αθήνα: Ηρώδου Αττικού 5, Τ.Κ. 10674 - Τηλ: +302107232057, Fax: +302107219223 - Κρήτη: Πλάκα Ελούντας, Τ.Κ.72053, Ταχ. Θυρ. 67, e-mail: info@kalidon.com»! Μήπως η κεντρική διεύθυνση του συλλόγου «στην περιοχή των ανακτόρων» (δανειζόμαστε τον… γεωγραφικό όρο από κουτσομπολίστικη ιστοσελίδα, που επιμένει στα παλιά μεγαλεία και απαξιοί να γράψει «στην περιοχή του Προεδρικού Μεγάρου») είναι η κατοικία του κ. Κοντομηνά;\nOποιος έχει στοιχειώδη κρίση μπορεί να καταλάβει πως πίσω απ’ αυτόν τον σύλλογο δεν βρίσκεται η αγάπη για την Πλάκα και τη Σπιναλόγκα, αλλά κρύβονται μπίζνες. Στα σπίτια και τους δρόμους της Πλάκας λέγονται πολλά. Αλλα ακούγονται λογικά, άλλα φαίνονται διογκωμένα, αν και με δόση αλήθειας. Τα στόματα ανοίγουν εύκολα, όμως οι κουβέντες είναι ψιθυριστές. Ολοι (πλην ελαχίστων) φοβούνται να βγουν μπροστά και να καταγγείλουν. Ειδικά οι επαγγελματίες και οι μεροκαματιάρηδες. Ο φόβος της σύγκρουσης με τους ισχυρούς έχει επιβάλει τη δική του «τάξη» στο χωριό. Η «Δραπετσώνα» φοβάται να συγκρουστεί με το «Κολωνάκι».\nΑπό την άλλη, η «Δραπετσώνα» δεν γνωρίζει και πώς παίζεται το παιχνίδι της προπαγάνδας και της διαφήμισης (αυτό που κατ’ ευφημισμόν ονομάζεται «επικοινωνία»). Πώς, για παράδειγμα, βγήκε η φήμη ότι η περιβόητη Lady Gaga αγόρασε έκταση στην Πλάκα και θα χτίσει βίλα του ενός δισεκατομμυρίου (όσοι κάνουν αυτή τη δουλειά στο Χρηματιστήριο, σπέρνοντας φήμες για ν' ανεβάσουν τις τιμές, αποκαλούνται, ως γνωστόν, «παπαγαλάκια»), ενώ η ποπ σταρ δεν έχει αγοράσει τίποτα και απλά πέρασε κάποιες μέρες διακοπές στο πολυτελές ξενοδοχείο της οικογένειας Σμπώκου. Πώς η πρόεδρος της «Καλυδώνος» εμφανίζεται στις lifestyle ιστοσελίδες και έντυπα ως «CEO της IVV Ltd» (της εταιρίας της που κατασκευάζει τις βίλες στην Πλάκα), όταν αυτή η εταιρία δεν είναι παρά μια ΕΠΕ, η οποία -σύμφωνα με το νόμο- δεν έχει διευθύνοντα σύμβουλο. Ενας ντόπιος, σε διαδικτυακή ανάρτησή του, αναφέρει και άλλα ενδιαφέροντα πράγματα, που μπορείτε να διαβάσετε εδώ.\nΕμείς δε θ' αναφερθούμε στα όσα ακούσαμε στην Πλάκα. Θ' αναφερθούμε σ' αυτά που βρήκαμε στην πολυήμερη έρευνα που κάναμε.\nΣύμφωνα με τους ελληνικούς νόμους, 21 πολίτες μπορούν να ιδρύσουν σύλλογο. Ουδείς, λοιπόν, θ' ασχολούνταν με το σύλλογο των μπίζνεσμαν και μπιζνεσγούμαν της Πλάκας και αυτός θα βυθιζόταν στη γενική ανυποληψία, αν δεν είχε τη στήριξη των τοπικών αρχών. Στα ιδρυτικά μέλη του συλλόγου της κας Ξανθάκη και των μεγαλοεπιχειρηματιών φιγουράρει και ο δήμαρχος Αγίου Νικολάου (με τον «Καλλικράτη» ολόκληρη η περιοχή έχει περάσει στον εν λόγω Δήμο) Δημήτρης Κουνενάκης! Πολλοί κάτοικοι της Πλάκας και των γύρω περιοχών εκφράζουν την οργή τους για το γεγονός και μια απορία γεμάτη πολιτική αφέλεια: «Μα καλά, πήγε και γράφτηκε σ' ένα σύλλογο ανταγωνιστικό προς τον ιστορικό σύλλογο της Πλάκας και περιμένει να πάρει ψήφους;»! Οπως, όμως, σχολίασε ένας πιο «μπασμένος» στα πράγματα, όταν το μυρμήγκι συγκρούεται με τον ελέφαντα, δεν έχει καμιά ελπίδα κι αυτό το γνωρίζει καλά ο κ. Κουνενάκης. Οι ψήφοι της «Δραπετσώνας» της Πλάκας είναι ελάχιστοι για να γείρουν μια ζυγαριά, στον άλλο δίσκο της οποίας συνωστίζονται «πολλά λεφτά». Συνωστίζονται μεγαλοξενοδόχοι, εκπρόσωποι του real estate και μεγαλοεπιχειρηματίες που φιλοδοξούν να κάνουν τουριστικό πλιάτσικο στην περιοχή, βλέποντας ως μάννα εξ ουρανού την ξαφνική εκτίναξη του τουριστικού ενδιαφέροντος γι' αυτή. Ο δήμαρχος-μάνατζερ πάει με τον ελέφαντα και όχι με το μυρμήγκι.\nΕμείς δεν δοκιμάσαμε καμιά έκπληξη. Ενας άνθρωπος που ξεκίνησε ως Κνίτης, έγινε στέλεχος του Περισσού, μετά πέρασε στον παλιό Συνασπισμό, μετά στο ΠΑΣΟΚ, μετά στο «ανεξάρτητος με στήριξη ΔΗΜΑΡ», ενώ τώρα φλερτάρει με τον ΣΥΡΙΖΑ, όπως λέγεται, μ' άλλα λόγια ένας πρωταθλητής του πολιτικού σαλταδορισμού, έχει αποκτήσει απόλυτη ανοσία σε «μικρόβια» που φέρουν ονόματα όπως «πολιτική ηθική», «κοινωνική ευαιθησία», «συνέπεια», «αξιοπρέπεια» κτλ. Στη «νέα τάξη» που έχει διαμορφωθεί στην περιοχή έχει επιλέξει το στρατόπεδο του «Κολωνακίου» και όχι της «Δραπετσώνας». Και το υπηρετεί πιστά, ακόμη κι αν πρέπει να μετατραπεί σε «γλάστρα» των celebrities και των αρπακτικών. Μπρος στα κάλλη τι 'ν' ο πόνος;\nΟ Μαθιός Φιλιππάκης θυμάται μια δικαστική διαμάχη που είχε με την μετέπειτα πρόεδρο της «Καλυδώνος», όταν αυτή ξεκίνησε την επιχειρηματική της δραστηριότητα στην Πλάκα. Ως δασολόγος έχει ανοίξει εκατοντάδες χιλιόμετρα δασικών δρόμων στο νομό. Μεταξύ αυτών άνοιξε και έναν που περιβάλλει κυκλικά το βουνό που οριοθετεί προς τα Δυτικά τον κολπίσκο της Πλάκας. Μερικές εκατοντάδες μέτρα από την αφετηρία αυτού του δασικού δρόμου άρχισε να χτίζει τις υπερπολυτελείς βίλες της η IVV Ltd της κας Ξανθάκη. Και βέβαια, ένας δασικός δρόμος είναι δημόσιος και κατά συνέπεια ενοχλητικός για τους υποψήφιους αγοραστές των βιλών της κας Ξανθάκη (για να πάρετε μια ιδέα γι' αυτά τα κιτς δημιουργήματα του νεοπλουτισμού, που πληγώνουν βάναυσα το τοπίο και την ιστορική του μνήμη, μπορείτε να επισκεφτείτε την ιστοσελίδα της εταιρίας εδώ).\nΗ κα Ξανθάκη αποφάσισε να κλείσει το δασικό δρόμο και ο Μ. Φιλιππάκης θυμάται ότι χρειάστηκε να αυτοδικήσει για να σταματήσει τα μηχανήματα που δούλευαν πυρετωδώς. «Πήδηξα πάνω και το'ς επήρα τα κλειδιά», λέει με το χαρακτηριστικό ιδίωμα της περιοχής. Εγινε δίκη, η δασική υπηρεσία δεν εκπροσωπήθηκε και διεμήνυσε ότι «ο Φιλιππάκης δεν εκπροσωπεί την υπηρεσία» (!), ο ίδιος κατέθεσε ως πολίτης, η IVV Ltd έχασε τη δίκη, ο δασικός δρόμος παρέμεινε ανοιχτός, όπως ακριβώς είχε σχεδιαστεί και κατασκευαστεί.\nΣτο μέλλον, βέβαια, ουδείς ξέρει τι πρόκειται να γίνει, καθώς «χοντρά πορτοφόλια», μέλη της «Καλυδώνος», έχουν αγοράσει μεγάλες εκτάσεις πάνω στη διαδρομή του δασικού δρόμου. Ο δράκος της τουριστικής «ανάπτυξης» θα συνεχίσει να σέρνεται προς τα Δυτικά και να «καταπίνει» τις παρθένες εκτάσεις πάνω στην ακτογραμμή του Κόλπου του Μεραμπέλου…\nΑυτή η πρώιμη «περιπέτεια» της κας Ξανθάκη με έναν έντιμο δημόσιο υπάλληλο και παράλληλα πολιτικά ενεργό στην περιοχή εξηγεί ίσως (εν μέρει ή εν όλω) και τη μετέπειτα δημιουργία του συλλόγου «Καλυδών». Εν τη ενώσει η ισχύς (ιδιαίτερα αν στην ένωση συμμετέχουν και οι τοπικοί «άρχοντες»). Πλέον, οι «ενοχλητικοί» σαν τον Φιλιππάκη τίθενται σε «αυτοδίκαιη αργία» και ξωπετάγονται από τις κρατικές υπηρεσίες, ενώ ο υπουργός «Περιβάλλοντος» διακηρύσσει:\n«Η Ελλάδα έχει κάθε συμφέρον τα ιδιαίτερα περιβαλλοντικά της χαρακτηριστικά να τα χρησιμοποιήσει προκειμένου να προσελκύσει επενδύσεις και να δημιουργήσει νέες θέσεις εργασίας. Σε αυτή την κατεύθυνση έχουμε ξεκινήσει και δουλεύουμε προκειμένου να κάνουμε πράξη αυτό που εμείς ονομάζουμε “περιβαλλοντική αδειοδοτική μεταρρύθμιση” (…) Στόχος είναι, για να ποσοτικοποιήσω την όλη διαδικασία, από τις 23.000 άδειες περιβαλλοντικές που έβγαιναν στη χώρα το 2011 να φτάσουμε σε λιγότερες από 2.000 – 3.000 σε αυτές που είναι απολύτως απαραίτητες (…) Σε αυτό, θα μας βοηθήσει και η εμπειρία της Παγκόσμιας Τράπεζας» (δηλώσεις Γ. Μανιάτη, 27.8.2013).\nEίπαμε, «γαία πυρί μιχθήτω είναι το σύνθημα» και η κρίση δημιουργεί ευνοϊκότερο περιβάλλον υλοποίησής του. Κάθε προσπάθεια προστασίας του περιβάλλοντος χαρακτηρίζεται «αντιπαραγωγική», «αντιαναπτυξιακή», «οπισθοδρομική» και «γραφειοκρατικό εμπόδιο».\nCelebrities και «γλάστρες»\nΠριν συνεχίσετε την ανάγνωση του ρεπορτάζ, παρακαλούμε να δείτε ένα διαδικτυακό δημοσίευμα εδώ. H ιστοσελίδα VIPnews.gr (από τον τίτλο και μόνο μπορείτε να καταλάβετε περί τίνος πρόκειται) δημοσιεύει «ρεπορτάζ» και φωτογραφίες, στις οποίες δυο αιρετοί, ο περιφερειάρχης Κρήτης Σταύρος Αρναουτάκης και ο δήμαρχος Αγίου Νικολάου Δ. Κουνενάκης, εγκαινιάζουν ένα πάρκο στην Πλάκα και καμαρώνουν σαν γύφτικα σκεπάρνια, φωτογραφιζόμενοι ως «γλάστρες» μιας κοσμικής κυρίας (βλέπε φωτογραφία 1). Εγκαινιάζουν ένα πάρκο που έγινε με τα λεφτά του ελληνικού λαού και επιτρέπουν στην εν λόγω κοσμική κυρία να τους διαπομπεύει σε τέτοιες ιστοσελίδες. Το γεγονός ότι το VIPnews.gr έχει βάλει το λογότυπό του πάνω στις φωτογραφίες αποκαλύπτει ότι τις πήρε «αποκλειστικά» και είναι εύκολο να καταλάβουμε ποια ήταν η πηγή της «αποκλειστικότητας».\nΑσφαλώς, δεν διέφυγε της προσοχής σας το γεγονός ότι από τη συλλογή των «αποκλειστικών» φωτογραφιών του VIPnews.gr απουσιάζουν παντελώς οι κάτοικοι της Πλάκας και των γύρω περιοχών, που ήταν στα εγκαίνια. Υπάρχουν μόνο celebrities της νεόπλουτης ελληνικής μπουρζουαζίας και οι δύο αιρετοί! Ο tempora ο mores…\nΠέρα από το προσωπικό ξεφτιλίκι των δύο πολιτικών, όμως, υπάρχει και ουσία, η οποία, πέραν των άλλων, αγγίζει και τα όρια του νόμου. Στο «ρεπορτάζ» διαβάζουμε ότι «το πρώτο πάρκο της Πλάκας, με οικολογικές προδιαγραφές -ο φωτισμός είναι με φωτοβαλταϊκά- έγινε με τη σύμπραξη της Περιφέρειας Κρήτης, του δήμου Αγίου Νικολάου και του Πολιτιστικού Συλλόγου "Καλυδών"». Φυσικά, καμιά τέτοια σύμπραξη δεν υπάρχει. Πρόκειται για δημόσιο έργο που κατασκευάστηκε εξ ολοκλήρου με κρατικά και κοινοτικά κονδύλια (ΕΣΠΑ), όπως μαρτυρά και η πινακίδα που είναι τοποθετημένη στο χώρο (βλέπε φωτογραφία 2). Μάλιστα, το έργο (εντελώς αντιαισθητικό, κατά τη γνώμη μας, αλλά δε θα το συζητήσουμε εδώ αυτό) μάλλον εγκαινιάστηκε χωρίς να έχει ολοκληρωθεί, γιατί τελείωσαν τα λεφτά. Ετσι, χάσκουν ακόμη κάποιοι γυμνοί τσιμεντένιοι όγκοι, χωρίς να έχει ολοκληρωθεί η κάλυψή τους με τη γνωστή σκούρα πέτρα της περιοχής. (Εκτός αν αποφάσισαν ότι θα 'χουν συνδυασμό τσιμέντου-πέτρας, για να προσβάλουν ακόμη πιο βάναυσα το τοπίο).\nΗ «Καλυδών», κατά τους ισχυρισμούς της, προσέφερε μια μικρή παιδική χαρά, η οποία τοποθετήθηκε εκ των υστέρων σε μια άκρη του πάρκου. Ούτε δέκα χιλιάρικα δεν πρέπει να κοστίζει αυτή η… ολίγη από παιδική χαρά (δυο κούνιες, ένας γύρος, μια μικρή τσουλήθρα και μια τραμπάλα, όπως μπορείτε να δείτε στη φωτογραφία 3), ποσό που καθένα από τα ιδρυτικά μέλη του συλλόγου «Καλυδών» ξοδεύει μόνο για λουλούδια σε μια βραδινή έξοδό του. Ασε που, καθώς το πάρκο έχει μετατραπεί σε πάρκινγκ (όπως μπορείτε να δείτε επίσης στη φωτογραφία 3), αυτό το πράγμα δεν μπορεί πλέον να ονομάζεται παιδική χαρά. Κι όμως, αυτό το ασήμαντο πράγμα βαφτίστηκε «σύμπραξη» στην κατασκευή ενός δημόσιου έργου και εξασφάλισε στη celebrity πρόεδρο προβολή ισότιμη μ' αυτή του περιφερειάρχη και του δημάρχου. Για να ακριβολογούμε, η προβολή της προέδρου της «Καλυδώνος» ήταν μεγαλύτερη των αιρετών, οι οποίοι εμφανίζονται ως απλοί υποστηρικτές των πρωτοβουλιών της, ενώ αφήνεται να εννοηθεί πως ό,τι γίνεται στην περιοχή γίνεται με την πρωτοβουλία του lifestyle συλλόγου.\nΘα μπορούσε ενδεχομένως να πει κάποιος, ότι την πάτησαν οι αιρετοί «άρχοντες» και ότι δεν ευθύνονται αυτοί για όσα γράφουν οι κουτσομπολίστικες ιστοσελίδες. Ομως, δεν πρέπει να ξεχνάμε πως ο κ. Κουνενάκης, εκτός από δήμαρχος της περιοχής, είναι και ιδρυτικό μέλος της «Καλυδώνος», οπότε είναι συνυπεύθυνος για ό,τι κάνει το εν λόγω μαγαζί. Τα περί «σύμπραξης» δεν τα διέρρευσε κάποιος «άσχετος» στην κουτσομπολίστικη ιστοσελίδα. Είναι η επίσημη θέση της «Καλυδώνος», η οποία αναφέρεται φαρδιά πλατιά, στην ιστοσελίδα της: «Το πρώτο πάρκο της Πλάκας, με οικολογικές προδιαγραφές -ο φωτισμός είναι με φωτοβαλταϊκά- έγινε με τη σύμπραξη της Περιφέρειας Κρήτης, του δήμου Αγίου Νικολάου και του Πολιτιστικού Συλλόγου Καλυδών». O,τι έγραψε το VIPnews αναγράφεται λέξη προς λέξη στην ιστοσελίδα του συλλόγου, συνοδευόμενο μάλιστα από τις ίδιες φωτογραφίες (πλην αυτών με τους άλλους celebrities, οι οποίες, για ευνόητους λόγους, διοχετεύτηκαν μόνο στην κουτσομπολίστικη ιστοσελίδα). Δείτε εδώ.\nΚαι το ερώτημα είναι: πώς ο Δήμος και η Περιφέρεια επιτρέπουν σε ένα σύλλογο ιδιωτών να αυτοαναγορεύεται σε συμπράττοντα στην κατασκευή ενός δημόσιου έργου και να εκμεταλλεύεται την όποια διαφημιστική υπεραξία απ' αυτό το ψεύδος; Πέρα από το αναμφισβήτητο πολιτικό πρόβλημα που υπάρχει, μήπως υπάρχει και νομικό πρόβλημα;\nΤα ίδια έγιναν και με την περιβόητη εγκατάσταση Τσόκλη στη Σπιναλόγκα, την οποία επίσης δε θέλουμε να σχολιάσουμε από εικαστική άποψη, αλλά να μείνουμε μόνο σε ό,τι σχετίζεται με τη δράση του νεότευκτου συλλόγου-μαγαζιού. Από τις επίσημες ανακοινώσεις γνωρίζουμε ότι η εγκατάσταση Τσόκλη υποστηριζόταν από το υπουργείο Πολιτισμού - Τουρισμού, την Περιφέρεια Κρήτης, τον Δήμο Αγίου Νικολάου, το Δημοτικό Μουσείο Κώστα Τσόκλη και τελούσε υπό την αιγίδα της Ελληνικής Εθνικής Επιτροπής για την UNESCO. Δείτε στο βίντεο την παρουσίαση που έγινε στο Ηράκλειο. Δείτε στο επόμενο βίντεο την παρουσίαση των εγκαινίων από κρητικό κανάλι. «Καλυδών» δεν υπάρχει πουθενά. Προσέξτε το βίντεο των εγκαινίων. Είναι μια τυπική κρατική εκδήλωση, με τους «δεκάρικους» του περιφερειάρχη και του δημάρχου, με την παρουσία της υπουργού Τουρισμού Ολγας Κεφαλογιάννη και βουλευτών της περιοχής. Η αφέντισσα της «Καλυδώνος» δεν φαίνεται πουθενά, το όνομα «Καλυδών» δεν ακούγεται ποτέ, ούτε στις ευχαριστίες προς όσους βοήθησαν για να γίνει η έκθεση.\nΤο VIPnews.gr, όμως, έχει άλλη άποψη και φιλοξενεί διαφορετικό «αποκλειστικό ρεπορτάζ» (δείτε το εδώ). Σύμφωνα μ' αυτό, «η έκθεση με τίτλο: “Εσύ ο τελευταίος λεπρός” του Κώστα Τσόκλη που πραγματοποιήθηκε στο μαρτυρικό νησί με την χορηγία του Πολιτιστικού Συλλόγου Καλυδών, εντυπωσίασε όλους όσοι αποβιβάστηκαν στη Σπιναλόγκα». Για την κουτσομπολίστικη ιστοσελίδα υπάρχουν μόνο ο Τσόκλης και η «Καλυδών»! Στις φωτογραφίες βλέπουμε διάφορους celebrities και, φυσικά, την πρόεδρο της «Καλυδώνος» να φωτογραφίζεται καμαρωτή και πάλι με τους Αρναουτάκη-Κουνενάκη, χωρίς να της ξεφεύγει ούτε η Κεφαλογιάννη.\nΚαι πάλι δεν πρόκειται για παραμορφωτικό «ρεπορτάζ» μιας κουτσομπολίστικης ιστοσελίδας. Τα ίδια (με μια μικρή προσθήκη) αναγράφονται και στην ιστοσελίδα του συλλόγου «Καλυδών», στην οποία ακόμη και σήμερα διαβάζουμε: «Η έκθεση με τίτλο: “Εσύ ο τελευταίος λεπρός” του Κώστα Τσόκλη που πραγματοποιήθηκε στο μαρτυρικό νησί σε συνδιοργάνωση του Δήμου Αγίου Νικολάου και της Περιφέρειας Κρήτης, με την χορηγία του Πολιτιστικού Συλλόγου Καλυδών, εντυπωσίασε όλους όσοι αποβιβάστηκαν στη Σπιναλόγκα το Σάββατο 2 Ιουνίου» (ολόκληρη τη σχετική καταχώρηση μπορείτε να τη διαβάσετε εδώ). Αναρωτιέται κανείς αν η VIPnews.gr αντιγράφει την ιστοσελίδα της «Καλυδώνος» ή αν συμβαίνει το αντίθετο! Απλά είναι τα πράγματα, νομίζουμε. Το ίδιο χέρι γράφει τα «ρεπορτάζ» και βαριέται να τα διαφοροποιήσει λίγο για να μην είναι copy-paste (για ξεκάρφωμα, βρε αδερφέ).\nΑλλη ιστοσελίδα… κοινωνικού προβληματισμού, όμως, η gossip-tv.gr, δεν είχε ανάλογου περιεχομένου «ρεπορτάζ» για την εγκατάσταση Τσόκλη. Υπό τον εύγλωττο τίτλο «Οι τελευταίοι κοσμικοί στη Σπιναλόγκα», αναφερόταν κυρίως σε άλλους celebrities, ενώ δεν είχε ούτε μια λέξη αφιερωμένη στην «Καλυδώνα» και την υποτιθέμενη χορηγία της. Η δε κεντρική φωτογραφία της ανάρτησης κάθε άλλο παρά κολάκευε την κα Ξανθάκη, για να το πούμε όσο γίνεται πιο κομψά (δείτε εδώ). Ετσι, όμως, παίζεται το παιχνίδι σ' αυτά τα επίπεδα. Ανάλογα με το ποιους «ταΐζεις» έχεις και την προβολή. Ενίοτε δε, η προβολή είναι αρνητική και ισοδυναμεί με υπενθύμιση ότι τα γρανάζια κόλλησαν και θέλουν λάδωμα.\nΕπιμένουμε σε όλα αυτά τα αντιαισθητικά και απολίτιστα, γιατί μόνον έτσι θα φανεί καθαρά τι σχέση μπορεί να έχουν με τον πολιτισμό τέτοιοι άνθρωποι. Η σχέση τους με τον… πολιτισμό εξαντλείται σε συνεντεύξεις και δηλώσεις στην Espresso, στο VIPnews.gr και στο gossip-tv.gr. Θεωρούν, δε, ότι ανώτατη έκφραση του πολιτισμού είναι τα κοσμικά πάρτι.\nΕάν επρόκειτο για τον συμπαθή Μητσάρα, που ψάχνει πού στήνονται κάμερες για να μπει κι αυτός στο πλάνο, θα χαμογελούσαμε με κατανόηση. Εδώ, όμως, πρόκειται για ένα ιδιωτικό μαγαζί (στο οποίο συμμετέχει και ο δήμαρχος Αγίου Νικολάου), το οποίο ιδιοποιείται με προκλητικό τρόπο έργα και εκδηλώσεις που γίνονται με κρατικό χρήμα. Πρώτα το πάρκο, μετά η εγκατάσταση Τσόκλη. Ποιος επιτρέπει αυτή την καπηλεία; Ο δήμαρχος πρώτος και καλύτερος και μετά οι υπόλοιποι τοπικοί και περιφερειακοί «άρχοντες».\nΟ δήμαρχος ήταν στο πάνελ κατά την επίσημη παρουσίαση της «Καλυδώνος», ήταν ο πιλότος για την εισαγωγή του μαγαζιού στην τοπική κοινωνία και στα τοπικά δρώμενα. Διαβάζουμε σχετικά στην ιστοσελίδα του μαγαζιού: «Στην εκδήλωση παρευρέθηκαν εκπρόσωποι της Τοπικής Αυτοδιοίκησης του νομού Λασιθίου, καθώς επίσης της πολιτικής, επιχειρηματικής και κοινωνικής ζωής του τόπου. Την έναρξη της παρουσίασης πραγματοποίησε ο Δήμαρχος Αγίου Νικολάου, Δημήτρης Κουνενάκης, που ανήκει στα ιδρυτικά μέλη του Συλλόγου. Ο κύριος Κουνενάκης στην ομιλία του, αφού αναφέρθηκε στη σημαντικότητα της συγκεκριμένης πρωτοβουλίας, τόνισε την αναγκαιότητα συνεργασίας και αλληλεγγύης μεταξύ των μελών του Συλλόγου και των κρατικών αρχών για την επίτευξη του εγχειρήματος. Παράλληλα δεσμεύθηκε να υποστηρίξει με τις δυνάμεις του και με τα μέσα που διαθέτει το έργο και τους σκοπούς του Πολιτιστικού Συλλόγου “ΚΑΛΥΔΩΝ”» (ολόκληρη η σχετική ανακοίνωση εδώ).\nΓια ποιο λόγο συμβαίνει αυτό; Γοητεύτηκαν, άραγε, οι πολιτικοί παράγοντες από την… προσωπικότητα μιας celebrity; Δεν νομίζουμε ότι είναι θέμα γοητείας. Αλλοι είναι οι λόγοι και μπορεί να τους εικάσει ο καθένας, χωρίς τη δική μας βοήθεια.\nΑς κλείσουμε αυτό το κεφάλαιο με κάτι ευτράπελο. Από τη σπουδαία ενημερωτική ιστοσελίδα… gossip-tv.gr, με ημερομηνία ανάρτησης 12 Αυγούστου 2013, πληροφορηθήκαμε τα εξής: «Λιάγκας – Σκορδά: Κολύμπι δίπλα στη Σπιναλόγκα / Καλεσμένοι στην Πλάκα του νομού Λασιθίου είναι η Φαίη Σκορδά και ο Γιώργος Λιάγκας από τον πολιτιστικό σύλλογο “Καλυδών” για να παραστούν στον αγώνα θαλάσσιας κολύμβησης “Καλυδώνια 2013” στη Σπιναλόγκα. Το ζευγάρι διατηρεί στενές φιλικές σχέσεις με την πρόεδρο και επιχειρηματία Τζίνα Ξανθάκη και αναμένεται, όπως αναφέρει το περιοδικό Τηλέραμα, όχι μόνο να δώσουν το παρών αλλά να φορέσουν τα μαγιό τους και να πάρουν μέρος».\nΗ λογική είναι η ίδια μ' αυτή διάφορων αστέρων της σκουπιδοτέχνης, που κάνουν αρπαχτές παριστάνοντας τους dj στα εγκαίνια καφετέριας-κλαμπ στην Ανω Ραχούλα. Η παρουσία των σκουπιδοαστέρων εξασφαλίζει στο μαγαζί πελατεία από τα χωριά ολόκληρης της επαρχίας και οι καλεσμένοι φεύγουν, έχοντας ενθυλακώσει ένα καλό «νυχτοκάματο» (συνήθως «μαύρα»). Ομως, το γνωστό ζεύγος των ξεκατινέ πρωινάδικων δεν ενεφανίσθη, απ' όσο μπορέσαμε να δούμε, στον κολυμβητικό αγώνα. Χάλασε κάπου η «δουλειά», ήταν απλώς ένα διαφημιστικό κολπάκι εν γνώσει όλων των μερών ή τους χρησιμοποίησε εν αγνοία τους η κα πρόεδρος; Ο αγώνας, πάντως, και από άποψη κοινού και από άποψη celebrities ήταν… κλάφτα Χαράλαμπε. Πήραν μέρος 55 κολυμβητές και κολυμβήτριες, ενώ μόλις καμιά εκατονπενηνταριά νοματαίοι, συγγενείς και φίλοι, τους περίμεναν στην ακτή για να χειροκροτήσουν την προσπάθειά τους. Φαίνεται πως το διαφημιστικό τρικ με τη δήθεν συμμετοχή του ζεύγους των τηλεπερσόνων, που υποτίθεται ότι θα κολυμπούσε κιόλας, δεν έπιασε και δεν έφερε κόσμο.\nΗ κα πρόεδρος, πάντως, είχε φροντίσει να καλέσει (με το αζημίωτο υποθέτουμε) τον επαγγελματία πρωταθλητή της κολύμβησης σε ανοιχτή θάλασσα Σπύρο Γιαννιώτη, που κι αυτός όμως δεν έφερε κόσμο στην εκδήλωση. Ο κ. Γιαννιώτης, πάντως, έκανε τη δουλειά του ως σωστός επαγγελματίας. Σφύριξε την έναρξη του αγώνα, έπεσε τελευταίος, κολύμπησε τα περίπου 1.800 μέτρα της διαδρομής χαλαρά και τερμάτισε, εκτός συναγωνισμού, καμιά εκατοστή μέτρα πριν από τον δεύτερο. Στη συνέχεια, την ώρα της απονομής, τοποθετήθηκε σε πλαστική καρέκλα δίπλα στην πρόεδρο, ενώ ο δήμαρχος Αγίου Νικολάου απέφυγε φανερά να καθήσει κοντά τους. Διάλεξε μια μακρινή γωνιά, έτσι που να βρίσκεται συνεχώς εκτός φωτογραφικού κάδρου. Φοβήθηκε μήπως κάποιο επεισόδιο που διάφοροι από τους κατοίκους της Πλάκας απειλούσαν τις προηγούμενες μέρες ότι θα κάνουν; 'Η ήθελε να αποφύγει τα ξεφτιλίκια στις κουτσομπολίστικες ιστοσελίδες, όπως τις δυο προηγούμενες φορές, έχοντας διαπιστώσει ότι του κάνουν ζημια; Η VIPnews.gr, πάντως, τον… εκδικήθηκε. Αναφέρεται μόνο στην παρουσία του, χωρίς καμιά φωτογραφία και χωρίς λέξη από τον «δεκάρικο» που εκφώνησε στο τέλος (δείτε εδώ).\nΚατά τη διάρκεια της απονομής των αναμνηστικών επαίνων σε όσους και όσες κολύμπησαν, μια δημοσιογράφος του lifestyle προσπαθούσε να εκφέρει σωστά τα ονόματα, προκαλώντας συνεχώς καγχασμούς από τους παρευρισκόμενους, καθώς βάφτιζε γυναίκες με ανδρικά ονόματα και το αντίστροφο (κορυφαία διοργάνωση!). Ετσι, αναγκάστηκε να την αντικαταστήσει αγιονικολιώτης γυμναστής, που γνώριζε προφανώς τους αθλητές. Κατάφεραν, τελοσπάντων, μετά πολλών κόπων και βασάνων, να ολοκληρώσουν το έργο, οπότε έφτασε η ώρα της απονομής κυπέλλων στους τρεις πρώτους καθεμιάς από τις τρεις κατηγορίες, τα οποία θα απένειμε ο πρωταθλητής Γιαννιώτης. Μόλις έφτασε η στιγμή, λοιπόν, σηκώθηκε και η κα πρόεδρος από την πλαστική καρέκλα και έσπευσε στη σκηνή, εκτοπίζοντας τη δημοσιογράφο του lifestyle που μέχρι εκείνη τη στιγμή έκανε τη γραμματειακή δουλειά, δίνοντας τους επαίνους σε κάποιον εκπρόσωπο του Λιμενικού, της Αστυνομίας και των τοπικών κοινοτικών συμβουλίων, για να τους παραδώσουν στους αγωνισθέντες. Πλέον, τη δουλειά της γραμματέως έκανε η Τζίνα Ξανθάκη, που τοποθετήθηκε ακριβώς πίσω από τον Σπ. Γιαννιώτη, ώστε κάθε τηλεοπτικό πλάνο και κάθε φωτογραφία του πρωταθλητή με τους νικητές να περιλαμβάνει και την ίδια. Η μόνη διαφορά από τον Μητσάρα είναι ότι αυτός κάνει την ίδια δουλειά… εξωθεσμικά.\nΚανείς από τους απειλούντες Πλακιώτες δεν ενεφανίσθη να χαλάσει το κλίμα και η θλιβερή φιέστα ολοκληρώθηκε με έναν σύντομο «δεκάρικο» του δημάρχου, ο οποίος βράβευσε τον παγκόσμιο πρωταθλητή Γιαννιώτη και ανακοίνωσε ότι η Σπιναλόγκα θα φωτιστεί επί τρίωρο, ύστερα από σχετική άδεια που πάρθηκε μέσω της Γενικής Γραμματείας Αθλητισμού (αν ακούσαμε καλά). Πώς αποδόθηκε το γεγονός από τη VIPnews.gr; «Ειδικά για τη διοργάνωση παραβλέφθηκαν όλα τα γραφειοκρατικά προσκόμματα και φωταγωγήθηκε η Σπιναλόγκα που αποτέλεσε το εντυπωσιακότατο σκηνικό της βραδιάς»!\nΑυτή είναι άλλη μια… πονεμένη ιστορία. Τοποθετήθηκε φωτισμός στην περίμετρο της Σπιναλόγκας (μέσα στη θάλασσα) και πάνω στο νησί. Μόλις ολοκληρώθηκαν οι εργασίες, παρενέβη (και δικαίως) η Αρχαιολογική Υπηρεσία και ζήτησε να γίνουν και έργα πυρασφάλειας, γιατί τα φώτα πάνω στο νησί εγκυμονούν κινδύνους πυρκαγιάς και ανεπανόρθωτης καταστροφής του ιστορικού χώρου. Ετσι, απαγορεύτηκε να λειτουργήσει ο φωτισμός, μέχρι να λυθεί αυτό το ζήτημα. Για τους celebrities, όμως, αυτά είναι «γραφειοκρατικά προσκόμματα». Η φιέστα της «Καλυδώνος» και του δημάρχου (λογάριαζαν μεγάλα πράγματα, άλλο αν τους βγήκε φιάσκο) απαιτούσε τη Σπιναλόγκα φωτισμένη ως ντεκόρ! Μπήκαν έτσι τα μεγάλα μέσα, δόθηκε μια τρίωρη άδεια και ο δήμαρχος, αναγνωρίζοντας εμμέσως ότι όντως υπάρχει πρόβλημα πυρασφάλειας, διαβεβαίωσε ότι η Πυροσβεστική είναι σε επιφυλακή! Ξεφτιλίκια…\nΕπί τη ευκαιρία, να ρωτήσουμε το δήμαρχο, ως «άρχοντα» της περιοχής: οι άνθρωποι που δούλεψαν σκυλίσια για να ολοκληρωθεί το έργο του ηλεκτροφωτισμού, ιδιαίτερα στο δύσκολο κομμάτι της θάλασσας, πληρώθηκαν; Γιατί εμείς άλλα ακούσαμε από καϊκτσήδες στο λιμανάκι του χωριού. Ακούγοντάς τον να κομπάζει από μικροφώνου για τον ηλεκτροφωτισμό της Σπιναλόγκας «μας», αναρωτηθήκαμε αν στα νιάτα του, τότε που ήταν Κνίτης ντε, έτυχε ποτέ να διαβάσει κάποιους στίχους του Μπρεχτ, γραμμένους λες για κάποιους σαν και του λόγου του:\nKαι τη χιλιοκαταστρεμμένη Bαβυλώνα – ποιος την ξανάχτισε τόσες φορές;\nΠάνω σε ποιους θριαμβεύσανε οι Kαίσαρες;\nAκόμα και στη μυθική Aτλαντίδα, τη νύχτα που τη ρούφηξε η θάλασσα,\nτ’ αφεντικά βουλιάζοντας, μ’ ουρλιαχτά τους σκλάβους τους καλούσαν».\n(Μπέρτολτ Μπρεχτ, Ερωτήσεις ενός εργάτη που διαβάζει)\nΗρθαν τ' άγρια να διώξουν τα ήμερα\nΘα μπορούσε να πει κάποιος πως όλ' αυτά είναι κοινωνικά αδιάφορα ή πως δεν μπορεί κανείς να κάνει τίποτα, αφού αφορούν κάποιους celebrities κι έναν επαρχιώτη δήμαρχο. Αντε και κάποιους που κάνουν μπίζνες με τον τουρισμό και έχουν τη δική τους άποψη για τον «πολιτισμό». Δεν είναι, όμως, έτσι. Παράλληλα με το κιτς, το πολιτιστικό σκουπιδαριό και τα καραγκιοζιλίκια, εξελίσσεται και μια προσπάθεια εκβιασμού όσων αντιδρούν στο «αναπτυξιακό» πλιάτσικο, έτσι που να εξαναγκαστούν είτε να υποταχτούν είτε να σηκωθούν και να φύγουν.\nΟποιος πηγαίνει στην Πλάκα, το πρώτο που βλέπει είναι το νεκροταφείο του χωριού. Δεξιά, κάτω από το δρόμο, δίπλα στη θάλασσα, με το κύμα να σκάει στο μαντρότοιχό του. Ρωτήσαμε με απορία τον πρόεδρο του Συλλόγου Κατοίκων και Φίλων Πλάκας, γιατί το νεκροταφείο χτίστηκε πάνω στο κύμα. Μας εξήγησε, ότι ήταν το μόνο μέρος που μπορούσαν να χτίσουν το νεκροταφείο τους οι παλιοί κάτοικοι της Πλάκας, γιατί εκεί υπήρχε η μοναδική εκκλησιά, ηλικίας σήμερα περίπου τεσσάρων αιώνων. Μέχρι να χτίσουν, σχετικά πρόσφατα, μια καινούργια εκκλησιά, στη μέση του χωριού, αυτή η μικρή εκκλησιά στην ακροθαλασσιά ήταν η μοναδική, άρα στον περιβάλλοντα χώρο της έπρεπε να θάβονται και οι νεκροί.\nΔεκαετίες τώρα, αυτό το μικρό και σεμνό νεκροταφείο, το πλημμυρισμένο στο πράσινο, όχι μόνο δεν ενόχλησε κανέναν, αλλά θεωρούνταν και ως ένα από τα σημεία αναφοράς του χωριού. Σε τελευταία ανάλυση, είναι κι αυτό ιστορικός τόπος, όσο κι αν στα μνήματά του δεν είναι θαμμένοι μεγαλόσχημοι και «επώνυμοι». Εχουν και οι ψαράδες και οι αγρότες της Πλάκας τη δική τους ιστορία, όπως οι κάτοικοι κάθε τόπου.\nΠλέον, το νεκροταφείο «ενοχλεί». Δείτε τη φωτογραφία 4 και θα καταλάβετε ποιους ενοχλεί. To νεκροταφείο αποτελεί δυτικό όριο του παραλιακού μετώπου που εκμεταλλεύεται το φαραωνικό ξενοδοχείο της οικογένειας Σμπώκου. Οσο και να θέλουν να επεκταθούν, όποια σχέδια και να έχουν (αυτοί και άλλοι κεφαλαιούχοι που «επενδύουν» στην περιοχή) για τη διαμόρφωση ολόκληρης της παραλίας της Πλάκας, σκοντάφτουν στο νεκροταφείο. Αν φύγει από τη μέση το νεκροταφείο και ενσωματωθεί αρχιτεκτονικά το ιστορικό εκκλησάκι του, τότε η οικογένεια Σμπώκου θα μπορέσει να εκμεταλλευτεί όλη την έκταση μέχρι το πάρκο, ενσωματώνοντάς το και αυτό στα σχέδιά της (έχει άδεια για κατασκευή λιμανιού, με υπουργική απόφαση, αν και υπάρχει ομόφωνη αρνητική απόφαση από το δημοτικό συμβούλιο). Και σχέδια για την παραλία να μην υπάρχουν (λέμε τώρα), ένα φτωχικό νεκροταφείο ψαράδων και αγροτών θεωρείται «αντιαισθητικό» για τα μάτια των καλοταϊσμένων κώλων που ξεκουράζονται σ' αυτό το υπερπολυτελές ξενοδοχείο, στο οποίο ένα δίκλινο κοστίζει από 355 έως 970 ευρώ τη βραδιά!\nΤο σύνθημα δόθηκε, λοιπόν: ξεθάψτε τους νεκρούς. Κήρυκες γυρνούσαν στο χωριό και ψιθύριζαν στ' αυτιά των κατοίκων πως όποιος σηκώσει τον οικογενειακό του τάφο θα πάρει τρία χιλιάρικα! Οι γνωστοί «υπεργολάβοι» του… «Κολωνακίου» της Πλάκας δήλωναν έτοιμοι να το κάνουν. Αντέδρασαν, όμως, οι πολλοί. Το θεώρησαν ιεροσυλία να ξεπατώσουν το παλιό νεκροταφείο του χωριού τους, επειδή κάποιοι θέλουν να «αξιοποιήσουν» κάθε σπιθαμή αιγιαλού.\nΜε έκπληξη ακούσαμε ηλικιωμένους και βαθύτατα θρησκευόμενος ανθρώπους να καταφέρονται και κατά του μητροπολίτη, ο οποίος, όπως έλεγαν, τους είπε ότι το νεκροταφείο πρέπει να μεταφερθεί «απ' εκειά». Εκφράζουμε έκπληξη, γιατί ο Πέτρας και Χερρονήσου Νεκτάριος έχει καλή φήμη στους κατοίκους της περιοχής, θρησκευόμενους και μη. Είχε ταχθεί κατά του Χριστόδουλου και των «χρυσοπηγικών» την εποχή των συλλαλητηρίων για τις ταυτότητες, στηλίτευσε δημόσια τον Εφραίμ, έχει μιλήσει, όπως λένε, και κατά των νεοναζί. Μήπως η στάση που του καταμαρτυρούν οι πιστοί της Πλάκας έχει σχέση με το γεγονός ότι ο Νεκτάριος είναι υπεύθυνος της Εκκλησίας της Κρήτης για τον «θρησκευτικό τουρισμό», ενώ έχει εκπροσωπήσει και τον Οικουμενικό Πατριάρχη Βαρθολομαίο σε διεθνές συνέδριο με θέμα «Θρησκευτικός – Πολιτιστικός Τουρισμός στην Νοτιοανατολική Ευρώπη. Μοντέλα Ανάπτυξης, εμπειρίες, προοπτικές»; Στην ενότητα «θρησκευτικός τουρισμός» το ισχυρό στοιχείο είναι το ουσιαστικό (τουρισμός) και όχι το επίθετο (θρησκευτικός).\nΕν πάση περιπτώσει, με το καλό δεν κατάφεραν να πείσουν τους κατοίκους να ξεπατώσουν το νεκροταφείο τους, οπότε αποφάσισε ο δήμαρχος να το κάνει… διά της πολιορκίας. Οταν εγκαινιάστηκε το πάρκο, οι κάτοικοι διαπίστωσαν με οργή ότι στον παραλιακό χωματόδρομο που περνάει μπροστά από το πάρκο και οδηγεί στο νεκροταφείο είχαν τοποθετηθεί μπάρες! Νεκροφόρα δεν μπορούσε να πάει στο νεκροταφείο!\nΗ οργή ξεχείλισε. Οι πιο ψύχραιμοι προσέφυγαν στην Κτηματική Υπηρεσία του Δημοσίου, που είναι υπεύθυνη για τον αιγιαλό. Οι πιο αψίκοροι δεν περίμεναν την απάντηση της ΚΥΔ. Μαζεύτηκαν, έκοψαν με τροχό τις μπάρες και τις εξαφάνισαν. Ακόμα υπάρχουν τα σημάδια από τις κομμένες μπάρες (φωτογραφία 5). H KYΔ σωστά απαγόρευσε στο Δήμο να κάνει οποιαδήποτε επέμβαση στο δρόμο, αλλά όταν ο δήμαρχος έστειλε ντροπιασμένος τα συνεργεία να βγάλουν τις μπάρες, δεν βρήκαν τίποτα και οι άνθρωποι του Δήμου γύριζαν στο χωριό ρωτώντας πού τις είχαν πετάξει οι κάτοικοι.\nΕκτοτε, με καθαρά προβοκατόρικο τρόπο, προσπαθούν να κολλήσουν στα μέλη του Συλλόγου Κατοίκων και Φίλων Πλάκας το βρόμικο χαρακτηρισμό των «βανδάλων», ισχυριζόμενοι ότι κατέστρεψαν και μια σειρά από τα φωτιστικά του πάρκου. Οι άνθρωποι εξοργίζονται όταν το ακούνε, γιατί αυτοί δεν έχουν τίποτα ενάντια στο πάρκο (πώς θα μπορούσαν, άλλωστε;). Οσο για τα κατεστραμμένα φωτιστικά, όλοι ξέρουν ότι είναι έργο «των κοπελιών» και είναι γενικό πρόβλημα στην περιοχή (και όχι μόνο). Μήπως μπορεί ο δήμαρχος να μας πει ποιος κατέστρεψε το φωτισμό της διαδρομής από τη μαρίνα μέχρι την Κιτροπλατεία στον Αγιο Νικόλαο και πλέον χρειάζεσαι φανάρι για να περπατήσεις εκεί τη νύχτα, όταν δεν έχει φεγγάρι; Μήπως μπορεί να μας πει ποιος κατέστρεψε το φωτισμό του αγάλματος που δώρισαν οι αγιονικολιώτες γλύπτες αδελφοί Δημητριάδη («Το κέρας της Αμάλθειας»), το οποίο εδώ και χρόνια στέκει σκοτεινό; Οι «βάνδαλοι» της Πλάκας κατέστρεψαν κι αυτά τα φώτα; Κι ο Δήμος τι κάνει για να συντηρήσει το φωτισμό; Ας αφήσουν, λοιπόν, τις προβοκατόρικες διαδόσεις κατά των κατοίκων της Πλάκας κι ας δουν πώς θα συντηρήσουν και θα προφυλάξουν το φωτισμό.\nΟταν εν χορδαίς και οργάνοις ανακοινώθηκε η ίδρυση του συλλόγου «Καλυδών» (με τον δήμαρχο Αγίου Νικολάου στο πάνελ, όπως είδαμε), ανακοινώθηκε ταυτόχρονα και η κατασκευή «Μουσείου της Σπιναλόγκας». Τα σχετικά μπορείτε να τα διαβάσετε εδώ και εδώ). Για μπίζνα πρόκειται, σαν κι αυτές που στήνει η Τράπεζα Πειραιώς σε διάφορες περιοχές της χώρας. Ιδιωτικά μουσεία, με εισιτήριο, καφετέρια, πωλητήριο αναμνηστικών κτλ. Με γεια τους και χαρά τους, θα 'λεγε κανείς. Επιχειρηματίες είναι, μπορεί να στήνουν και ιδιωτικά μουσεία. Ο Δήμος τι δουλειά έχει με τέτοιες μπίζνες;\nΟμως, ακόμα κι αν το καταπιούμε αυτό, με τη λογική ότι «το κράτος πρέπει να βοηθά την ιδιωτική πρωτοβουλία στο αναπτυξιακό της έργο» (π.χ. να της χορηγεί οικόπεδα, να εντάσσει τα σχέδιά της στα διάφορα ΕΣΠΑ κτλ.), εν προκειμένω δεν έχουμε μόνο μνημόσυνο με ξένα κόλλυβα, αλλά και μια καθαρά φασιστικού χαρακτήρα προσπάθεια να αποστερηθούν οι κάτοικοι της Πλάκας και ο πολιτιστικός τους σύλλογος το τελευταίο κομμάτι δημόσιου χώρου που τους έχει απομείνει!\nΣτο κέντρο του χωριού, στην αυλή του παλιού Δημοτικού Σχολείου, οι κάτοικοι της Πλάκας έχτισαν την καινούργια εκκλησιά τους. Το σχολείο δεν το πείραξαν. Το μετέτρεψαν σε αίθουσα εκδηλώσεων του συλλόγου τους. Στην απέναντι άκρη του προαύλιου, το οποίο και πλακόστρωσαν, έχτισαν ένα μικρό αρχονταρίκι, όπου μαζεύονται μετά τον εκκλησιασμό τους, πίνουν τον καφέ τους (τον οποίο φτιάχνουν μόνοι τους) και λένε καμιά κουβέντα. Γνωστά πράγματα, επιβιώσεις της παλιάς κοινοτικής παράδοσης, που μπορεί να τις συναντήσει κανείς σε κάθε χωριό.\nΕρχεται, λοιπόν, η «Καλυδών», σε συνεργασία με το δήμαρχο, και θέλει να τους γκρεμίσει το σχολείο και το αρχονταρίκι για να φτιάξει το μουσείο-μπίζνα! Με ιταμότητα και θράσος χιλίων πιθήκων περιγράφουν το σχέδιό τους:\n«Το Μουσείο-Κέντρο Πληροφόρησης Σπιναλόνγκας, προτείνεται να κατασκευασθεί στο οικόπεδο του Ιερού Ναού του Αγίου Ραφαήλ στον οικισµό Πλάκα του Δήµου Αγίου Νικολάου Κρήτης.\nΣτο οικόπεδο αυτό, που θα απαρτίζει το Ο.Τ. 22Α σύµφωνα µε το υπό έγκριση ρυµοτοµικό σχέδιο, εκτός από τον Iερό Ναό που χτίστηκε το 2000, υπάρχει (ρυµοτοµούµενο) ένα πρόσφατο µονόροφο κτίριο, µε χρήση αρχονταρικιού µε WC και το ερειπωµένο κτίριο του παλιού µονοτάξιου σχολείου.\nΗ έλλειψη προγραµµατισµού στη δόµηση λόγω της πρότερης απουσίας ρυµοτοµικού σχεδίου, έχει οδηγήσει στην άτακτη δόµηση του οικοπέδου και συνεπώς στον κατακερµατισµό του υπαίθριου χώρου.\nΤα κτίρια του σχολείου και του αρχονταρικιού καταλαµβάνουν ζωτικό χώρο από τον περίβολο της εκκλησίας και δυστυχώς υποβαθµίζουν αισθητικά και ακυρώνουν λειτουργικά τον χώρο.\nΤο υπό έγκριση ρυµοτοµικό σχέδιο, πρόκειται να µικρύνει την έκταση του οικοπέδου προς όφελος των δρόµων. Το κτίριο του Αρχονταρικιού εµποδίζει τη διέλευση της προβλεπόµενης οδού. Επίσης είναι αµφιβόλου αισθητικής και δεν συνάδει ούτε µε το ύφος του προστατευόµενου οικισµού, ούτε µε την παρουσία του Ιερού Ναού του Αγίου Ραφαήλ.\nΤο παλιό σχολείο είναι δυστυχώς σε ερειπειώδη κατάσταση, µε απαγορευτικό κόστος αναστήλωσης και προβλήµατα δηµόσιας υγείας λόγω της κάλυψής του µε αµίαντο».\nΑς ξεκινήσουμε από τα πραγματικά δεδομένα. Το παλιό σχολείο κάθε άλλο παρά σε ερειπιώδη κατάσταση είναι, όπως μπορείτε να δείτε στη φωτογραφία 6. Οι κάτοικοι δεν διανοήθηκαν ποτέ να το γκρεμίσουν («θέλουν να γκρεμίσουν το σχολείο μας», λένε με οργή, αντιμετωπίζοντας το συγκεκριμένο σχέδιο ως ιεροσυλία), ενώ ο σύλλογός τους συγκεντρώνει χρήματα για να τοποθετήσει κεραμοσκεπή. Oσο για το αρχονταρίκι (φωτογραφία 7), όχι μόνο δεν είναι «αμφιβόλου αισθητικής», αλλά είναι ένα σεμνό κτίσμα, φτιαγμένο σύμφωνα με την παράδοση της περιοχής. Ισως η σεμνότητα της κατασκευής του να μην ταιριάζει με το ογκώδες κιτς που εμπορεύονται τα μέλη της «Καλυδώνος». Οσο για τη λειτουργικότητα του χώρου, από πού κι ως πού τους πέφτει λόγος; Αφορά αυτούς που χρησιμοποιούν τα τρία κτίρια (εκκλησία – σχολείο – αρχονταρίκι), δηλαδή τους κατοίκους της Πλάκας, και όχι τους εισβολείς της τουριστικής μπίζνας.\nΒάφτισαν το σχολείο «ερείπιο» και το αρχονταρίκι «αμφιβόλου αισθητικής» για να μπορέσουν να τα γκρεμίσουν και στο χώρο τους να κατασκευάσουν το ιδιωτικό μουσείο-μπίζνα, το οποίο –εκτός των άλλων- θα είναι ένα πραγματικά αντιαισθητικό κτίριο, φτιαγμένο σύμφωνα με τη φαραωνική αισθητική των ξενοδοχείων και βιλών της περιοχής (βλέπε τη μακέτα στη φωτογραφία 7). Είναι τέτοια η ιταμότητα που στο επιχειρηματικό τους σχέδιο υπάρχει μέριμνα ακόμα και για τον… καφέ των κατοίκων: «Τη νοτιοδυτική πλευρά του οικοπέδου (σ.σ. σύμφωνα με τα σχέδιά τους) ορίζει ένα µακρύστενο κτίριο, το οποίο φιλοξενεί το κυλικείο και το πωλητήριο του Μουσείου - Κέντρου Πληροφόρησης. Ο χώρος αυτός δύναται να φιλοξενήσει και τη χρήση του Αρχονταρικιού, εφόσον αυτή νοείται ως χώρος υποδοχής και κεράσµατος». Δηλαδή, θα μπορούν μετά την εκκλησία να περνάνε, να αγοράζουν καφέ από το κυλικείο του μουσείου, να τον πίνουν στα σβέλτα και μετά να πηγαίνουν στο καλό. Οχι να κάθονται εκεί με τις ώρες και να «κουτσομπολεύουν», όπως κάνουν τώρα στο υπάρχον αρχονταρίκι!\nΔε θέλουμε να μιλήσουμε άλλο για την αισθητική, διότι υπάρχουν άλλοι αρμοδιότεροι να το κάνουν και πρέπει να το κάνουν. Εμείς αναφερόμαστε μόνο στην εισβολή του «πολιτισμού της μπίζνας», που προσπαθεί να ξωπετάξει τους κατοίκους ενός χωριού από τον δημόσιο χώρο που οι ίδιοι, με τα χέρια τους και το υστέρημά τους, δημιούργησαν. Οι Πλακιώτες έχτισαν μια καινούργια εκκλησιά, επενδεδυμένη με πέτρα, αλλά δεν διανοήθηκαν ποτέ να γκρεμίσουν το ιστορικό κτίριο του σχολείου τους. Τα δυο κτίρια, τρία με το μικρό αρχονταρίκι, στέκουν εκεί, σε μια ενότητα που εκφράζει την αισθητική και τον πολιτισμό των απλών ανθρώπων, των ψαράδων και των αγροτών της περιοχής (φωτογραφία 8). Kαι το ερώτημα είναι: έχουν αυτοί οι άνθρωποι το δικαίωμα στο δημόσιο χώρο τους ή πρέπει να τους τον αρπάξουν με το ζόρι οι αχόρταγοι επιχειρηματίες του τουρισμού, με τη στήριξη των τοπικών αρχών; Τσιφλίκι του πατέρα τους είναι η πλατεία του χωριού και θέλουν να στήσουν εκεί τη μπίζνα τους; Γιατί δεν πάνε παραπέρα, σε κάποιον από τους δικούς τους ιδιωτικούς χώρους, στα ξενοδοχεία και τις βιλάρες τους;\nΡητορικά είναι, βέβαια, τα τελευταία ερωτήματα. Θέλουν να καταλάβουν και τον τελευταίο δημόσιο χώρο, για να εκτοπίσουν βίαια κάθε αντίθετη άποψη και να μετατρέψουν την Πλάκα σε μια μεγάλη τουριστική επιχείρηση. Μετά, θα έρθει και η σειρά της Σπιναλόγκας για «περαιτέρω αξιοποίηση». Ηδη, οι πρώτες κρούσεις για καλλιστεία (America’s Next Top Model) στο μαρτυρικό νησί έγιναν, αλλά ευτυχώς αντιστάθηκαν οι αρχαιολόγοι. Μέχρι πότε θα τα καταφέρνουν; Tο ερώτημα δεν είναι ρητορικό, καθώς η απορριπτική απόφαση πάρθηκε από το ΚΑΣ κατά πλειοψηφία, ενώ σε μερίδα των ΜΜΕ φιλοξενήθηκαν απόψεις σύμφωνα με τις οποίες οι αρχαιολόγοι είναι… οπισθοδρομικοί και δεν αντιλαμβάνονται την ανάγκη τουριστικής προβολής της χώρας μας! Ποιος ξέρει, ίσως η επόμενη πρόταση να έρθει μέσω… «Καλυδώνος».\nΠρος το παρόν, το σχέδιο της κατασκευής μουσείου-εμπορείου έχει παγώσει, καθώς προσέκρουσε στο ιδιοκτησιακό καθεστώς του οικοπέδου. Το οικόπεδο δεν είναι δημόσιο, αλλά κληροδοτήθηκε από μια οικογένεια, με τη δέσμευση ότι θα γίνει σχολείο. Υπάρχει και σχετική πινακίδα στον τοίχο του παλιού σχολείου. Οι κάτοικοι ενημέρωσαν την οικογένεια κι αυτή με τη σειρά της απαγόρευσε την κατεδάφιση του σχολείου και την αλλαγή των χρήσεων της πλατείας. Ακούσαμε από κατοίκους, ότι η «Καλυδών» επανέρχεται με νέα πρόταση, από το Ιδρυμα Νιάρχου αυτή τη φορά, όμως στην ιστοσελίδα της δεν είδαμε κάτι σχετικό, οπότε δεν μπορούμε και να σχολιάσουμε. Το μόνο για το οποίο είμαστε σίγουροι είναι πως αυτή τη στιγμή έχουμε μια αναγκαστική ανακωχή (λόγω του κληροδοτήματος), την οποία θα διαδεχτεί νέα επίθεση. Μόνο τον χρόνο δεν μπορούμε να προσδιορίσουμε.\nΣήμα κατατεθέν τα… σκουπίδια\n«Ουαί υμίν, γραμματείς και Φαρισαίοι υποκριταί, ότι παρομοιάζετε τάφοις κεκονιαμένοις, οίτινες έξωθεν μεν φαίνονται ωραίοι, έσωθεν δε γέμουσιν οστέων νεκρών και πάσης ακαθαρσίας» (Ματθαίος, 23:27).\nΗ βιβλική ρήση ταιριάζει απόλυτα στη «διαχείριση απορριμμάτων» που εφαρμόζει στην Πλάκα ο Δήμος Αγίου Νικολάου, σε συνεργασία με (μαντέψτε!) τον σύλλογο «Καλυδών». Ο Δήμος μάζεψε τους κάδους των σκουπιδιών σε δυο σημεία, στην αρχή και στο τέλος του χωριού, σε απόσταση αναπνοής από σπίτια, αλλά μακριά από τις ταβέρνες, τα ξενοδοχεία και τις βίλες, και η «Καλυδών» τους έντυσε με ξύλινα πλαίσια, πάνω στα οποία έχει βάλει φαρδιά πλατιά την υπογραφή της (φωτογραφία 9)! H πρώτη εντύπωση του επισκέπτη της Πλάκας, βιαστική και επιπόλαιη, είναι θετική: κάλυψαν όμορφα τους κάδους των σκουπιδιών. Μόλις πλησιάζεις στο χώρο, όμως, έρχεται η τάση εμετού και λιποθυμίας από την αποφορά των σκουπιδιών, που είναι φανερό ότι κατά το συντριπτικά μεγαλύτερο μέρος τους δεν είναι οικιακά σκουπίδια, αλλά υπολείμματα από ψαροταβέρνες.\nΚαθώς φωτογραφίζαμε τον «κεκονιαμένο τάφο» στο έμπα της Πλάκας, σταμάτησε δίπλα μας ένα αυτοκίνητο. «Τώρα φυσά και δεν ακούς τη μυρωδιά, άμα σταματήσει ο βοριάς ν’ ακούσεις ίντα γίνεται», μας είπε χαμογελαστά ο ηλιοκαμένος οδηγός, με τη βαριά λασιθιώτικη προφορά.\nΤο σπίτι που φαίνεται στην πάνω δεξιά γωνία της φωτογραφίας, σε απόσταση αναπνοής από τα… στολισμένα σκουπίδια, ανήκει στην οικογένεια της κυρίας Μαρίας Πρινιωτάκη. Χτυπήσαμε την πόρτα για να ρωτήσουμε σχετικά, η κυρία Μαρία μας κάλεσε μέσα, μας φίλεψε μ' εκείνον τον άδολο τρόπο που γνωρίζουν οι απλοί λαϊκοί άνθρωποι και με την κουβέντα μας πήρε η νύχτα. Δε θα γράψουμε όσα μας είπε η κυρία Μαρία στις ώρες που κράτησε η συζήτησή μας. Θα παραθέσουμε μόνο ένα δημόσιο έγγραφο: την καταγγελία της προς τις αρμόδιες αρχές, η οποία μολονότι υποβλήθηκε στις 10 Ιούλη, ακόμη δεν είχε λάβει απάντηση (τουλάχιστον μέχρι τις 20 Αυγούστου). Νομικά δεν έχουμε τη δυνατότητα συνυπογραφής, δημοσιογραφικά όμως συνυπογράφουμε αυτή την καταγγελία, γιατί διαπιστώσαμε με τα μάτια και τη μύτη μας πως ό,τι αναφέρει είναι αληθινό. Τα πάντα. Ακόμα και τις φάκες για τους ποντικούς, που έχει αγοράσει, μας έδειξε η κυρία Μαρία. Η καταγγελία είναι χειρόγραφη και εμείς διατηρούμε τη σύνταξη και την ορθογραφία της:\nΠλάκα 10 – Ιουλ. 2013\nΠεριφερειακή Εν. Λασιθίου\nΔιεύθυνση Δημ. Υγείας και Κοινων. Μέριμνας\nΤμήμα Περιβαλ. Υγιεινής και Υγειονομικών Ελέγχων\nΣτις 8 Ιουλίου 2013 στην Πλάκα, ώρα 1 μεσάνυχτα, οι άρχοντες του τόπου Μπουτσάκης Μιχάλης – Μαυρικάκης Βαγγέλης και η αρχόντισσα της Ελούντας Ξανθάκη, αμίλητοι με απάθεια και αδιαφορία άκουσαν το παραλήρημά μου, την αγανάκτηση και το αδιέξοδό μου.\nΑπολάμβαναν το ποτό τους καμαρώνοντας τα φορτηγάκια από όλες τις ταβέρνες της Πλάκας, που ξεφόρτωναν τα απορρίματα ψαρόνερα, βρωμισμένα ψάρια και άλλες βρωμιές, σε απόσταση αναπνοής 15 μ. από το σπίτι μου, αλλά και άλλα σπίτια της πυκνοκατοικημένης γειτονιάς.\nΕχει γίνει αυτοσχέδια μόνιμη εγκατάσταση – έπιπλο ευρεσιτεχνεία – εναπόθεσης κάθε είδους βρωμιάς. Διάλεξαν τον τόπο συγκέντρωσης!!! 10 μέτρα από την παιδική χαρά, χώρος στάθμευσης για τη Σπίνα Λόγκα, είσοδος της Πλάκας με την τόση επισκεψιμότητα, σε ξαφνιάζει το “έπιπλο” αυτό, δεν περιμένεις πως θα ειδείς τέτοιο πράγμα, που δε μπορείς να πλησιάσεις, ούτε να περάσεις από τη βρωμιά, βρωμιά και δυσοσμία, εστία μόλυνσης και ντροπή για την Πλάκα. Εβαλαν αυτό για βιτρίνα!!!\nΟ σύζυγός μου, Αντώνης, άρρωστος με τριπλό εγγεφαλικό και ανάπηρος.\nΕγώ καρδιοπαθής, ζω με βηματοδότη και δύσπνοιες και νεφροπαθής.\nΦεύγουμε μέρα και νύχτα από το σπίτι μας για να πάρομε μια ανάσα καθαρό αέρα. Δε μπορούμε να ανοίξομε παράθυρο, γιατί η μπόχα κυριεύει το σπίτι μας, όπως και τα άλλα σπίτια της γειτονιάς.\nΕχω αγοράσει 10 παγίδες για ποντικούς ψεκάζω και απολυμαίνω για κρεατόμυγες, κατσαρίδες κ.λπ., αν και παθαίνω αλλεργία από τα εντομοκτόνα.\nΣας παρακαλώ να κάμετε άμεσα αυτοψία να διαπιστώσετε τις συνθήκες που ζούμε καθώς κινδυνεύει η υγεία μας και να διατάξετε την άμεση αντιμετώπιση του θέματος.\nΣας επισυνάπτω έγγραφο του Συλλόγου Κατοίκων και φίλων Πλάκας, που είμαι μέλος, με ημερομ. 30 Μαΐου 2013 στο οποίο δε δόθηκε σημασία.\nΚοινοποίηση προς Εισαγγελεία Λασιθίου\nTo επισυναπτόμενο έγγραφο του Συλλόγου Κατοίκων και Φίλων Πλάκας υπογράφεται από τον πρόεδρό του Μπεμπελάκη Μανόλη, απευθύνεται στην Υπηρεσία Καθαριότητας Δήμου Αγ. Νικολάου και αναφέρει μεταξύ άλλων:\n«Ανυπόφορη είναι η κατάσταση που επικρατεί στην Πλάκα, μέρος πολυσύχναστο από τουρίστες, καθώς έρχεται το απορριματοφόρο, αδειάζει μηχανικά τα σκουπίδια ΑΔΙΑΦΟΡΩΝΤΑΣ, σε πια κατάσταση αφήνει τον κάδο και τον περιβάλλοντα χώρο. Βρωμιά, σκουπίδια κυριαρχούν, δε μπορείς να πλησιάσεις, ούτε να ζήσεις…\nΚαθαρίζονται οι κάδοι;\nΔεν υπάρχουν καθαροί, διαθέσιμοι για να αντικαθίστανται οι βρώμικοι κάδοι. Λίγος ασβέστης δεν υπάρχει, να καλυφτούν τα λάδια κ.λ.π. Κυρίως στο χώρο της Παιδικής Χαράς».\nΘα μπορούσε να πει κανείς ότι πρόκειται για μια κλασική περίπτωση ωχαδερφισμού ενός Δήμου της περιφέρειας. Τόση βλακεία, όμως; Να φτιάξουν σημεία συγκέντρωσης και μεταφόρτωσης σκουπιδιών (όχι μόνο οικιακών, αλλά και από μια ντουζίνα ψαροταβέρνες και ουζερί) στο έμπα και το βγες ενός τουριστικού χωρού, δίπλα στα σπίτια των ανθρώπων; Κάποιο λάκο έχει η φάβα και δε δυσκολευτήκαμε καθόλου να τον βρούμε.\nΕδώ και χρόνια υπήρχε άλλος χώρος συγκέντρωσης των σκουπιδιών και μεταφόρτωσής τους στο απορριμματοφόρο του Δήμου, που περνά συνήθως δυο φορές την εβδομάδα, όπως μας είπαν. Ο χώρος ήταν μακριά από το χωριό, σ' ένα πλάτωμα του δασικού δρόμου, στον οποίο αναφερθήκαμε σε άλλο σημείο της έρευνάς μας. Στον ίδιο δασικό δρόμο που έχουν μέτωπο οι τέσσερις πολυτελείς βίλες που χτίζει η κα Ξανθάκη, η μία εκ των οποίων έχει μάλλον πουληθεί. Τα σκουπίδια μάλλον δεν ενοχλούσαν τις βίλες, ήταν αρκετά μακριά, το απορριμματοφόρο όμως θα έπρεπε να περνά μπροστά απ' αυτές και να πατάει με το βάρος του το καινούργιο λιθόστρωτο με το οποίο έχει καλυφθεί ο δασικός δρόμος μπροστά από τις βίλες. Ετσι, βρέθηκε η λύση: τα σκουπίδια μεταφέρθηκαν στην αρχή και το τέλος του χωριού, σε απόσταση αναπνοής από σπίτια, βασανίζοντας με την αποφορά τους (και όχι μόνο) τους κατοίκους τους. Γι' αυτό και η «Καλυδών» έσπευσε να περιτυλίξει τις εστίες της αφόρητης μπόχας με το καλαίσθητο ξύλινο έπιπλο. Μ' ένα σμπάρο δυο τρυγόνια. Και το real estate της προέδρου εξυπηρετήθηκε και ο σύλλογος εμφανίστηκε σαν να… ομορφαίνει το χωριό! Ηταν η εύκολη λύση, η βολική και για την υπηρεσία καθαριότητας του Δήμου.\nΑνεξάρτητα από τα παραπάνω, η τελική επιλογή τους, να φτιάξουν μικρές ενδιάμεσες χωματερές δίπλα στα σπίτια των ανθρώπων και να τις τυλίξουν με όμορφες ξύλινες κατασκευές, κρύβοντας μόνο την όψη και όχι τη μπόχα και την ανθυγιεινότητα, δείχνει και την αντίληψή τους για τον πολιτισμό. Αυτοί οι κάδοι αποτελούν το σήμα κατατεθέν εκείνων που αποτίουν σπονδές στα καψουροείδωλα της «νύχτας», που φωτογραφίζονται για τις κουτσομπολίστικες ιστοσελίδες και εφημερίδες, που παρασιτούν σε βάρος ενός ολόκληρου λαού και του τόπου του. Οι κάδοι-έπιπλα, αυτοί οι σύγχρονοι «κεκονιαμένοι τάφοι», αποτελούν τον πιο αδιάψευστο μάρτυρα για τα σχέδια που έχουν και για την Πλάκα και για τη Σπιναλόγκα.\nΟσοι γνωρίσαμε την Πλάκα πριν εισβάλουν οι πλιατσικολόγοι της τουριστικής «ανάπτυξης», όσοι αγαπήσαμε το τοπίο της με τα πέτρινα σπίτια, τα γκρεμίσματα που κάποιοι άρχιζαν να τα ξαναχτίζουν, τα γαλαζοπράσινα νερά της και τη Σπιναλόγκα απέναντι να μας θυμίζει πως… «όπου ακούς “τάξη”, ανθρώπινο κρέας μυρίζει», δε θα την ξαναδούμε έτσι.\nΔεν πρόκειται, όμως, για τη δικη μας αντίληψη για τον πολιτισμό ή για τις προσωπικές μας μνήμες. Πρόκειται για τη βιαιότητα με την οποία αντιμετωπίζονται κάποιοι άνθρωποι, οι οποίοι θέλουν να ζήσουν στον τόπο τους, χωρίς να είναι μάλιστα εχθρικοί στον τουρισμό, από τον οποίο εν μέρει ή εν όλω ζουν και οι δικές τους φαμίλιες ή φαμίλιες συγγενών τους. «Εγώ ήρθα εδώ για να μείνω», είπε η κα Ξανθάκη σ' έναν Πλακιώτη (στη διάθεση της εφημερίδας μας το όνομά του), όπως μας διηγήθηκε ο ίδιος. «Εγώ γεννήθηκα εδώ», της απάντησε. Κι είναι ένας άνθρωπος που μπήκε από μικρός στη βιοπάλη και παλεύει με τη θάλασσα για να ζήσει. Σ' αυτό το σύντομο διάλογο καθρεφτίζονται δυο αντιλήψεις, δυο πολιτισμοί, δυο κόσμοι. Καθρεφτίζεται η νέα «τάξη», η νέα Σπιναλόγκα, το «Κολωνάκι» και η «Δραπετσώνα».\n«Για να γίνει κάτι, πρέπει να το ξεκινήσει κάποιος ξωτικός», μας είπε κάποιος άλλος. Δεν συμφωνούμε, γενικά, αλλά κατανοούμε το βάρος που έχει συσσωρευτεί πάνω σε λίγους ανθρώπους. Ενας «ξωτικός», λοιπόν, καταθέτει τη μικρή συμβολή του, με την ελπίδα ότι τη σκυτάλη θα πάρουν οι ντόπιοι. Οχι οι λιγοστοί Πλακιώτες, αλλά όλοι οι προοδευτικοί άνθρωποι της ευρύτερης περιοχής. Να αφεθούν οι κάτοικοι της Πλάκας να ορίσουν και να διαχειρίζονται το δημόσιο χώρο τους, να ελεγχθεί αυστηρά η νομιμότητα στα πάντα και, επιτέλους, να φύγει το σκουπιδομάνι έξω από τα σπίτια της κυρίας Μαρίας και των γειτόνων της.\n▼ 1/9/13 - 8/9/13 (1)\nΌργιο διαπλοκής μεγαλοξενοδόχων και Δήμου στην περ...


ΝΕΚΡΟΣ ΓΙΑ ΤΟΝ ΚΟΣΜΟ: Ο Γέροντας Ιωνάς της Οδησσού (Ουκρανία)\nΣυζήτηση του Μητροπολίτη Βεροίας, Ναούσης και Καμπανίας Παντελεήμονα με ένα στάρετς (=γέροντα, πνευματικό διδάσκαλο) της Ορθόδοξης Εκκλησίας της Ουκρανίας, στην Οδησσό, το γέροντα Ιωνά (από εδώ & εδώ). Ο γέροντας κοιμήθηκε στις 18 Δεκ. 2012. Ας έχουμε την ευχή του.\nΑναρτήθηκε από ΝΕΚΡΟΣ ΓΙΑ ΤΟΝ ΚΟΣΜΟ στις 11:59 μ.μ.\nΕτικέτες Ορθόδοξη Ρωσία, σύγχρονοι άγιοι


Η διαλεκτική της εκκοσμίκευσης : CaptainBook.gr - Το πιο ενημερωμένο ηλεκτρονικό βιβλιοπωλείο.\n(Λόγος και θρησκεία)\nΣυγγραφείς: Jurgen Habermas, Papst Benedikt XVI,\nΣτις 19 Ιανουαρίου 2004 πραγματοποιήθηκε στο Μόναχο, στην Καθολική Ακαδημία της Βαυαρίας, μια αληθινά ξεχωριστή δημόσια συζήτηση ανάμεσα στον Γιούργκεν Χάμπερμας και τον καρδινάλιο Γιόζεφ Ράτσινγκερ, μετέπειτα πάπα Βενέδικτο ΙΣΤ΄. Ένας από τους μεγαλύτερους εν ζωή φιλοσόφους και ένας σπουδαίος θεολόγος, επιφορτισμένος επί είκοσι πέντε ολόκληρα χρόνια με την ακρίβεια του Καθολικού δόγματος, κλήθηκαν να συζητήσουν το κρίσιμο ερώτημα αν το φιλελεύθερο κράτος έχει ανάγκη μια προπολιτική θεμελίωση πάνω στη μεταφυσική, τη θρησκεία ή την ηθική. Το αρχικό αυτό ερώτημα, που προκάλεσε με τη σειρά του νέα ερωτήματα, έδωσε την ευκαιρία στους υψηλούς συνομιλητές για δύο εξαιρετικής πυκνότητας και πνευματικού πλούτου εισηγήσεις. Ο φιλόσοφος και ο θεολόγος δεν συμφώνησαν βεβαίως σε τίποτε επί της ουσίας -δεν ήταν άλλωστε δυνατόν να συμφωνήσουν ούτε ήταν αυτό προφανώς ο σκοπός της συνάντησης-, η συζήτησή τους όμως επανέθεσε, με νέους όρους, την παλαιά αντιπαράθεση Λόγου και Πίστης (Ratio et Fides) και ανέδειξε την ανάγκη και τη σημασία μιας αμφίπλευρης μαθητείας του εκκοσμικευμένου Λόγου και της θρησκευτικής Πίστης.\nΣημείωση: Πρόλογος: Φλόριαν Σούλερ. Επίμετρο: Σταύρος Ζουμπουλάκης.\nΤαξινόμιση DDC: 291.175 (Φιλοσοφία και θρησκεία)\nΆλλα πρόσωπα: Σταύρος Ζουμπουλάκης (Υπεύθυνος Σειράς) , Ηλίας Τσιριγκάκης (Μεταφραστής) ,\nISBN (10ψήφιο): 960-05-1499-2\nΟ Γιόζεφ Ράτσιγκερ γεννήθηκε στις 16 Απριλίου 1927 στο Μαρκτλ αμ Ινν, στη Βαυαρία της Γερμανίας, όπου ο πατέρας του ήταν αστυνομικός. Τα αδέρφια του ήταν η Μαρία και ο Γκέοργκ Ράτσιγκερ. Όταν έκλεισε τα 14 έγινε, όπως του επέβαλλε ο νόμος, υποχρεωτικά μέλος της χιτλερικής νεολαίας. Από την αρχή όμως δεν πήγαινε στις συναντήσεις και έκανε αίτηση για να παραιτηθεί από μέλος. Το 1943, με ηλικία 16 ετών, υποχρεώθηκε από το Τρίτο Ράιχ να υπηρετήσει με τους υπόλοιπους συμμαθητές του στα αντιαεροπορικά πυροβόλα για την υπεράσπιση ενός εργοστασίου της BMW, έξω από το Μόναχο. Έκανε την βασική εκπαίδευση και στάλθηκε στην Ουγγαρία, από όπου το 1944 ρισκάροντας την θανατική ποινή κατάφερε να διαφύγει. Από το 1946 μέχρι το 1951 σπούδασε θεολογία και φιλοσοφία. Το 1951 δέχτηκε το μυστήριο της Ιεροσύνης μαζί με τον μεγαλύτερο αδερφό του, Γκέοργκ Ράτσιγκερ. Το 1953 πήρε διδακτορικό στη θεολογία και το 1957 υπέβαλε την υφηγεσία του στο πανεπιστήμιο του Μονάχου. Ένα χρόνο αργότερα, το 1958, ο Ράτσιγκερ έγινε καθηγητής δογματικής θεολογίας στην Ανώτατη Φιλοσοφική Θεολογική Σχολή του Φράιζιγκ. Μέχρι το 1977 εργάστηκε σε αυτόν τον τομέα στα Πανεπιστήμιο του Μονάχου, του Μίνστερ, του Τίμπιγκεν και του Ρέγκενσμπουργκ. Από το 1962 μέχρι το 1965 ήταν παράλληλα και σύμβουλος του Αρχιεπίσκοπου Κολονίας, του Καρδινάλιου Γιόζεφ Φρινγκς. Το 1977 ο Παύλος ΣΤ΄ ανακήρυξε τον Ράτσιγκερ καρδινάλιο. Το 1978 ο Καρδινάλιος Ράτσιγκερ συμμετείχε στην εκλογή του Ιωάννη Παύλου Α΄ και του Ιωάννη Παύλου Β΄. Ο Ιωάννης Παύλος Β΄ τον κάλεσε το 1981 να μείνει στη Ρώμη σαν ανώτερος του σύμβουλος για θεολογικά θέματα. Μετά το θάνατο του Ιωάννη Παύλου του Β΄, ο Ράτσιγκερ εξελέγη από το συμβούλιο των καρδιναλίων (κονκλάβιο) στις 19 Απριλίου 2005, και έγινε μετά τον Αδριανό ΣΤ΄ ο πρώτος γερμανός Πάπας της Καθολικής Εκκλησίας μετά από 482 χρόνια. Τρεις μέρες πριν εκλεγεί Πάπας έκλεισε τα 78. Έτσι από το 1730 και μετά είναι ο μεγαλύτερος σε ηλικία εκλεγμένος Πάπας. Το όνομα που επέλεξε για την ενθρόνισή του ήταν Βενέδικτος ΙΣΤ΄.


Βόλτα σε 5 αγαπημένα παιδικά μουσεία\nδραστηριοτητες από Έλενα Μπούλια | 25 Μαϊ 2012\nΚάντε ακόμα πιο ενδιαφέρουσα την επόμενη βόλτα σας με τα παιδιά, πηγαίνοντάς τα σε κάποιο από τα κατεξοχήν παιδικά μουσεία της πόλης. Εκεί θα έρθουν σε επαφή με διαδραστικά εκθέματα που θα τα βοηθήσουν να γνωρίσουν καλύτερα τον εαυτό τους, αλλά και τον κόσμο που τους περιβάλλει, με τον πιο απολαυστικό τρόπο.\n(Κυδαθηναίων 14, Πλάκα. Τηλ: 210 3312995)\nΤο Ελληνικό Παιδικό Μουσείο μπορούν να επισκεφθούν παιδιά από 3 ετών για να συμμετέχουν σε ειδικά διαμορφωμένα προγράμματα με σκοπό την ψυχαγωγία και την ενημέρωση, ώστε, όπως υποστηρίζουν οι εκπαιδευτικοί του Μουσείου, να χαίρονται περισσότερο τον κόσμο μέσα στον οποίον ζουν.\nΤο καλοκαιρινό πρόγραμμα του Παιδικού Μουσείου φέτος απευθύνεται σε παιδιά από 5 έως 12 ετών και το θέμα του είναι «Ανακαλύπτω το Παιδικό Μουσείο και τη γειτονιά του». Τα παιδιά που θα συμμετέχουν θα έχουν την ευκαιρία να γνωρίσουν τα εκθέματα του μουσείου με την βοήθεια της μέλισσας-ρομπότ, να ανακαλύψουν την γειτονιά που φιλοξενεί το μουσείο αλλά και να πειραματιστούν με διάφορα υλικά ώστε να έρθουν σε επαφή με τις φυσικές επιστήμες.\nΤο πρόγραμμα θα διαρκέσει από τις 18 Ιουνίου έως τις 13 Ιουλίου, καθημερινά 8.30 με 4.30, και το κόστος συμμετοχής είναι 35 ευρώ ανά ημέρα ή 160 ευρώ ανά εβδομάδα. Στην τιμή περιλαμβάνεται δεκατιανό και μεσημεριανό γεύμα.\nΠερισσότερες πληροφορίες θα βρείτε στο http://www.hcm.gr/.\n(Καρατζά 7, Φιλοπάππου. Τηλ. 210 9218329)\nΜετά από μία όμορφη βόλτα στου Φιλοπάππου, το συγκεκριμένο Μουσείο είναι ιδανικό για να ερεθίσει την περιέργεια και την φαντασία των μικρών επισκεπτών του -ηλικίας από 4 ετών- με την βοήθεια εκθεμάτων, παιχνιδιών και παραμυθιών. Παράλληλα, τα διαδραστικά μέσα του μουσείου θα ευαισθητοποιήσουν και τους ίδιους τους γονείς σε θέματα που αφορούν την συναισθηματική ανάπτυξη των παιδιών.\nΑυτή τη στιγμή στο Μουσείο λαμβάνει χώρα η διαδραστική έκθεση «Ποιος είμαι εγώ;» που σκοπό έχει να ενθαρρύνει τα παιδιά να γνωρίσουν καλύτερα και να αγαπήσουν τον εαυτό τους όπως ακριβώς είναι, ενώ στις 18 Ιουνίου ξεκινούν οι εβδομαδιαίες καλοκαιρινές δραστηριότητες, οι οποίες απευθύνονται σε παιδιά δημοτικού. Το κόστος των εβδομαδιαίων δραστηριοτήτων, οι οποίες λαμβάνουν χώρα από τις 8.30 το πρωί έως τις 16.30 το απόγευμα, είναι 150 ευρώ ανά εβδομάδα. Η είσοδος στο μουσείο για να δείτε την έκθεση κοστίζει 4 ευρώ κατ’άτομο.\nΠερισσότερες πληροφορίες θα βρείτε στο mce.gr.\n(Λεβίδου 13, Κηφισιά. Τηλ. 210 8015870)\nΜια καμηλοπάρδαλη στην είσοδο, ερπετά, φυτά και πολλά άλλα ζώα σε πραγματικά μεγέθη μας περιμένουν στο Μουσείο Γουλανδρή, το οποίο ξετρελαίνει τα μικρά παιδιά που δεν λένε να «ξεκολλήσουν». Σκοπός του μουσείου είναι να φέρει σε επαφή τους μικρούς επισκέπτες με το βασίλειο των φυτών και των ζώων και να τα εισάγει με τρόπο κατανοητό στην λειτουργία των οικοσυστημάτων. Στους εκθεσιακούς του χώρους θα βρείτε εκθέματα που έχουν να κάνουν με την βοτανική, τα θηλαστικά, την εντομολογία, την ερπετολογία, την παλαιοντολογία –και όχι μόνο, ενώ στον αρωματικό κήπο του θα συναντήσετε μεγάλη ποικιλία σπάνιων δέντρων, θάμνων και φυτών από όλον τον κόσμο.\nΗ είσοδος στο μουσείο κοστίζει 6 ευρώ για τους ενήλικες και 4 ευρώ για παιδιά από 5 έως 18 ετών.\nΠερισσότερες πληροφορίες θα βρείτε στο www.gnhm.gr.\n(Σιβρισσαρίου 6, Καισαριανή. Τηλ: 210-7610038)\nΈνας μετεωρολογικός σταθμός που ξετυλίγει τα μυστικά του καιρού, ένα μικροσκόπιο που αποκαλύπτει τα… άδυτα της επιδερμίδας και ένα δάσος για λιλιπούτειους Φυσικούς. Το πρωτότυπο Μουσείο Πειραμάτων υποδέχεται καθημερινά μαθητές από νηπιακή ηλικία έως εφήβους, για να συμμετέχουν σε διαδραστικά εκθέματα και να μάθουν χίλια δύο ενδιαφέροντα πράγματα από την φυσική, την χημεία και την βιολογία, μέσα από ενδιαφέροντα πειράματα.\nΦέτος το καλοκαίρι, μάλιστα, το μουσείο διοργανώνει Summer Camps με ομαδικά παιχνίδια, θεατρικές αναζητήσεις και εξορμήσεις στη φύση, για παιδιά από 4 έως 12 ετών, με ημερήσια ή εβδομαδιαία συμμετοχή (κόστος 25 ευρώ και 100 ευρώ αντίστοιχα).\nΠερισσότερες πληροφορίες θα βρείτε στο www.juniorscience.gr.\nΤα φώτα σβήνουν, το βλέμμα στρέφεται στο ταβάνι και όλοι μένουν με το στόμα ανοιχτό. Το Νέο Ψηφιακό Πλανητάριο του Ευγενίδειου Ιδρύματος ταξιδεύει μικρούς και μεγάλους στα μυστικά του σύμπαντος με τον πιο ψυχαγωγικό και θεαματικό τρόπο. Οι προβολές του Πλανητάριου απευθύνονται σε επισκέπτες κάθε ηλικίας, αλλά υπάρχουν και παραστάσεις ειδικά για παιδιά, όπως «Ο Μικρός Πρίγκιπας 2», στην οποία, μετά την περιήγησή του στο Σύμπαν και το ταξίδι του στη Γη, ο Μικρός Πρίγκιπας επιστρέφει στο σπίτι του για… νέες περιπέτειες.\nΗ διάρκεια της παράστασης, η οποία προβάλλεται κάθε Σάββατο και Κυριακή, είναι 20 λεπτά και το κόστος του εισιτηρίου είναι 5 ευρώ για ενήλικες και 3 ευρώ για παιδιά.\nΠερισσότερες πληροφορίες θα βρείτε στο www.eugenfound.edu.gr.


Επιχείρηση: Ανθοστολισμός | gamosguide.eu\nΌλες οι μέλλουσες νύφες θέλουν ό,τι καλύτερο για τη γαμήλια ημέρα πράγμα που σημαίνει πως ο ανθοστολισμός της εκκλησίας, του χώρου της δεξίωσης και του αυτοκινήτου πρέπει να αγγίζει την τελειότητα. Όλες έχουμε κάποιο αγαπημένο λουλούδι το οποίο θα θέλαμε να πρωταγωνιστήσει στις συνθέσεις που θα επιλέξουμε.\nΚάθε ανθοπωλείο, λοιπόν, καλείται να προτείνει τις ανθοσυνθέσεις που θα κοσμήσουν το ευτυχές αυτό γεγονός βάσει των δεδομένων που θα δώσετε. Οι επικρατέστερες επιλογές για τον ανθοστολισμό γάμου είναι συνήθως τα τριαντάφυλλα, οι κρίνοι, οι τουλίπες, οι γαρδένιες, οι παιωνίες ή οι ορχιδέες, καθένα από τα οποία κρύβει ένα συμβολισμό που θα καθορίσει και την ενέργεια που θα περιβάλλει τον γάμο σας.\nΤριαντάφυλλο: Ανάλογα με το χρώμα θα κατηγοριοποιήσετε και το είδος της σύζευξής σας. Κόκκινο για έναν παθιασμένο γάμο, άσπρο για έναν στοργικό και γεμάτο αλληλοκατανόηση και ροζ για έναν ρομαντικό, ευτυχισμένο και αρμονικό.\nΚρίνος: Ο κρίνος συμβολίζει την αγνότητα και την καθαρότητα της ψυχής των ζευγαριών κι αποτελεί συνηθέστερη επιλογή για τους γάμους στο εξωτερικό.\nΤουλίπα: Η αέναη κι ατέρμονη αγάπη. Με την τουλίπα το ζευγάρι δηλώνει την μακροβιότητα του έρωτά του και την παντοτινή εμπιστοσύνη.\nΓαρδένια: Ο εκπρόσωπος του κρυφού και μυστικού έρωτα. Συνήθως το ζευγάρι έχει να πει περισσότερα από όσα έχει δηλώσει.\nΠαιώνια: Το σύμβολο της ευμάρειας, της τιμής και της καλοτυχίας. Η παιώνια είναι ένα λουλούδι αρκετά δημοφιλές στην Ελλάδα λόγω της εκτεταμένης του καλλιέργειας στην Μακεδονία.\nΟρχιδέα: Η ορχιδέα είναι η επιτομή της πολυτέλειας και της μεγαλοπρέπειας. Αντιπροσωπεύει την ελίτ των συναισθημάτων – το σεβασμό και τη λατρεία.


Δευτέρα, 16 Νοεμβρίου 2015 16:03\nΟλοκληρώθηκε το Πανελλήνιο τουρνουά Βετεράνων Ανδρών-Γυναικών που πραγματοποιήθηκε στο Ace Tennis Club. Το τουρνουά ήταν κατηγορίας 1 (grade 1) και έλαβε μέρος από 30 Οκτωβρίου - 15 Νοεμβρίου 2015. Δείτε τα τελικά αποτελέσματα και τους νικητές ανα κατηγορία.\nΜονά | Διπλά\nΆνδρες 35+ Δημήτρης Χατζηνικολάου\nΆνδρες 40+ Αλέξης Ζητρίδης\nΆνδρες 45+ Γιόρν Σιδεράς\nΆνδρες 50+ Σπύρος Κεφαλλωνίτης\nΆνδρες 55+ Γιώργος Κουτηφάρης\nΆνδρες 60+ Γιώργος Καπερώνης\nΆνδρες 65+ Μιχαήλ Παναγιωτίδης\nΆνδρες 70+ Βαγγέλης Δημητρακάκης\nΓυναίκες 40+ Ναταλία Σταυρίδου\nΓυναίκες 45+ Ελένη Καραβασίλη\nΓυναίκες 50+ Γκαμπριέλα Πρεκούπ\nΓυναίκες 55+ Μαρίνα Ρήγου\nΆνδρες 35+ Δημήτρης Βορίσης / Σ. Παλαιός\nΆνδρες 45+ Γιάννης Θανασάς / Δημήτρης Κάκαρης\nΆνδρες 55+ Δημήτρης Κόρακας / Γιώργος Κουτηφάρης\nΆνδρες 65+ Ανδρέας Σκαμπαρδώνης / Γιώργος Σκαμπαρδώνης\nΓυναίκες 35+ Σοφία Καλάβρια / Φωτεινή Κριτσώνη\nΓυναίκες 45+ Ελένη Νησιώτη / Ελένη Καραβασίλη\nΜικτά 35+ Σοφία Καλάβρια / Μενέλαος Καλάβριας\nΜικτά 45+ Γκαμπριέλα Πρεκούπ / Αντρέι Ντιρζού\nΜικτά 55+ Ρένα Πετζετάκη / Δημήτρης Κακάτσος\nΜε αφορμή την προκήρυξη του τουρνουά η Πρόεδρος του ΣΒΑΕ, κα Ελπίδα Σκούφαλου καλεί τους τενίστες σε αγωνιστική ετοιμότητα.\nΗ χρονιά κορυφώνεται με το πολυαναμενόμενο ΠΑΝΕΛΛΗΝΙΟ, τον συμβολικό τόπο συνάντησης των seniors απο όλη την Ελλάδα. Ο ΣΒΑΕ ανοίγει νέους ορίζοντες και για πρώτη φορά συνεργάζεται με το ACE, ένα club με χωμάτινα γήπεδα και δυνατή υποδομή, σε νευραλγικό σημείο του λεκανοπεδίου, που εξυπηρετεί Βορρά και Νότο κι ελπίζουμε να προσελκύσει τους φίλους απο τα διαφορετικά σημεία του λεκανοπεδίου κι ασφαλώς απο όλη την Ελλάδα.\nΤα ατοπήματα του παρελθόντος μας έχουν κάνει ιδιαίτερα προσεκτικούς στο κομμάτι της οργάνωσης, γι αυτό και η προσοχή μας θα είναι άγρυπνη. Υποσχόμαστε αγώνες με ροή για τους βετεράνους. Αλλωστε η επιδιαιτήτρια, Τερέζα Ταμπόση και η πολύχρονη εμπειρία της, αποτελεί για μας το σημαντικότερο εχέγγυο επιτυχίας.\nΕχουμε προσθέσει κατηγορίες που δεν υπήρχαν στο παρελθόν, για να δώσουμε τη δυνατότητα μιας πιο δίκαιης αντιμετώπισης στους ηλικιακά μεγαλύτερους παίκτεςκαι να τους κρατήσουμε στο παιχνίδι! Βάζουμε ψηλά τον πήχυ και στο κομμάτι συμπεριφοράς, στο οποίο γινόμαστε πιο αυστηροί, με την επιβολή άμεσων κυρώσεων και αποβολή όσων επιδεικνύουν ανάρμοστη συμπεριφορά. Το τένις είναι καθρέφτης του εαυτού μας και καλό θα είναι τα ψυχολογικά προβλήματα να λύνονται εκτός γηπέδων...\nΠροσπαθούμε να χτίσουμε μια κουλτούρα τενις και σας καλούμε να συνδράμετε όλοι σε αυτή την προσπάθεια.\nΟσα μέλη μας δεν έχουν πληρώσει την ετήσια συνδρομή των 15 ευρώ είναι απαραίτητο να το κάνουν. Ισχύει επίσης μια προσφορά 10 ευρώ για όσους δεν διαθέτουν αριθμό μητρώου και θέλουν να γραφτούν στον ΣΒΑΕ, τώρα στο τέλος της χρονιάς. Ετοιμάζουμε ένα καυτό exhibition match, που θα είναι χάρμα οφθαλμών. Σας κρατώ μυστικά τα ονόματα... Πλούσια δώρα, προβολές, κάλυψη απο τηλεόραση , ελικoπτεράκια και πραγματικό glamour!\nTo tennisnews, αιώνιος συντροφος στην περιπέτειά μας , με καθημερινή ενημέρωση.\nΘέλουμε φέτος το ΠΑΝΕΛΛΗΝΙΟ να είναι μια γιορτή τενις που θα μπορεί να καλύψει τις επιθυμίες των ηλικιακά μικρότερων, γι’ αυτό και θα υπάρχουν κατηγορίες OPEΝ.Μην ανησυχείτε, το πρόγραμμα της OPEN κατηγορίας δεν θα επηρεάσει τους βετεράνους, το έχουμε δοκιμάσει!\nΗ κατηγορία OPEN κύλησε με επιτυχία φέτος και στο Μαραθώνα στις εγκαταστάσεις της MVS αλλά και στην Κεφαλλονιά! Ιδού οι κατηγορίες OPEN. Περιμένουμε και τους καυτούς 18αρηδες που δεν έχουν τουρνουά να παίξουν! Κορίτσια κι αγόρια δείξτε μας πως παίζεται το τενις!\nΕίμαστε η αντανάκλασή σας... κατηγορία μονού 16-34 Ανδρών κατηγορία μονού 16-34 Γυναικών κατηγορία διπλού κάτω των 35 Ανδρών κατηγορία διπλού κάτω των 35 Γυναικών κατηγορία μεικτού κάτω των 35\nΚαλωσήρθατε στο ΠΑΝΕΛΛΗΝΙΟ της χρονιάς!\nΚαι το βαρύ πυροβολικό! Η προκήρυξη.\nΚαλή επιτυχία σε εσας και καλό κουράγιο σε εμας..."\nΠροκήρυξη Word 30.10-14.11.2015\nΤελευταία Ενημέρωση ( Δευτέρα, 16 Νοεμβρίου 2015 19:55 )


ΠΟΣΠΕΡΤ: Να ανακληθούν οι απολύσεις | Media TV News\nΠΟΣΠΕΡΤ: Να ανακληθούν οι απολύσεις\nΑυτή την ώρα συγκέντρωση στο ΚαπαStudio του ΑΝΤ1\nΚΑΤΩ ΤΑ ΧΕΡΙΑ ΑΠΟ ΤΟΥΣ ΕΡΓΑΖΟΜΕΝΟΥΣ ΣΤΑ ΜΜΕ\nΗ ΠΟΣΠΕΡΤ σήμερα μαζί με την ΕΤΙΤΑ και το Νομικό της Σύμβουλο κ. Δ. Περπατάρη, συμμετείχε στην τριμερή με τον Υπουργό Εργασίας κ. Κατρούγκαλο, τον Γενικό Γραμματέα κ. Νεφελούδη, υπηρεσιακούς παράγοντες και εκπροσώπους εργοδοτών του ALPHA και του STAR. Αντικρούσαμε τις παράλογες απαιτήσεις των εργοδοτών ενάντια στους εργαζόμενους κάτι που διαφαίνεται από το σκεπτικό των πρακτικών και της απόφασης του Υπουργείου, που δικαιώνει πλήρως τους εργαζόμενους. Η απόφαση είναι : η τήρηση της πρόσφατης Συλλογικής Σύμβασης Εργασίας που είναι αποτέλεσμα διαιτησίας και όχι των ατομικών συμβάσεων που με πιεστικό τρόπο απαιτούσε η εργοδοσία.\nΣτη διάρκεια της συζήτησης στην τριμερή, μας έγινε γνωστό ότι ο ANT1 προχωράει σε απολύσεις εργαζομένων.\nΑμέσως εκπρόσωποι της ΕΤΙΤΑ και της ΠΟΣΠΕΡΤ κατευθύνθηκαν στον ΑΝΤ1 και μετά από αίτημά μας έγινε παρέμβαση του Υπουργείου Εργασίας. Ο Γενικός Γραμματέας κ. Νεφελούδης πήγε στα γραφεία του ΑΝΤ1 με σκοπό την ακύρωση των απολύσεων.\nΗ εργοδοσία του ΑΝΤ1 επιμένει στις απολύσεις των πρώτων 24 συναδέλφων μας και στο αμέσως επόμενο χρονικό διάστημα θα προχωρήσει σε νέες.\nΗ ΠΟΣΠΕΡΤ, όλοι οι εργαζόμενοι και τα συνδικάτα τους στα ΜΜΕ θα αντιδράσουμε δυναμικά σε κάθε είδους προσπάθεια των εργοδοτών – «νταβατζήδων» της ενημέρωσης που θέλουν να εμπλέξουν και να χρησιμοποιήσουν τους εργαζόμενους για να εκβιάσουν την κυβέρνηση για τις εξαγγελίες της και το νομοθετικό έργο που προωθεί (άδειες, συχνότητες, στελέχωση κλπ) .\nΤα συστημικά μέσα ενημέρωσης όπως διεφάνη και από το συνδικαλιστικό τους ! όργανο την ΕΙΤΗΣΕΕ, απειλούν με απολύσεις και χρησιμοποιώντας τους εργαζόμενους θέλοντας να εκβιάσουν την κυβέρνηση, ώστε να συνεχίσουν να λειτουργούν με αδιαφάνεια και χωρίς καμιά νομιμότητα.\nΞεκαθαρίζουμε προς όλους ότι η ΠΟΣΠΕΡΤ θα σταθεί στο πλευρό των αγωνιζόμενων εργαζόμενων των ΜΜΕ απέναντι στις δολοπλοκίες και τα συμφέροντα των καναλαρχών.\nΑπαιτούμε νομιμότητα και καθαρές σχέσεις εργασίας, ΜΕ ΜΙΣΘΟ, χωρίς καμία απόλυση και χωρίς εργασιακές σχέσεις «λάστιχο». Όχι στην εκμετάλλευση των απλών και αγνών εργαζομένων στα ΜΜΕ, όχι σε συνθήκες εργασίας «ορχήστρα» για όλες τις δουλειές.\nΣε κάθε περίπτωση τους ενημερώνουμε ότι είμαστε έτοιμοι για αγώνες ανυποχώρητους, η περίοδος παραπληροφόρησης και ασυδοσίας είναι παρελθόν. Ο σάπιος μηχανισμός τους είναι σε αποδρομή.\nΝα ακυρωθούν οι απολύσεις ΤΩΡΑ!\nTags: ΑΝΤ1 ΕΤΙΤΑ Καπα Studio ΠΟΣΠΕΡΤ\n← H μετάλλαξη του ΣΥΡΙΖΑ και τα παλιά ΜΜΕ στο νέο Unfollow\nΣτάση εργασίας στον ΑΝΤ1 για να μη βγει το δελτίο ειδήσεων →


Παραλία Coast Wagon Beach: Ξενοδοχεία σε κοντινή απόσταση\nSampieri - Ξενοδοχεία\nΠαραλία Coast Wagon Beach Ξενοδοχεία - Sampieri\nΠαραλία Coast Wagon Beach: Μάθετε περισσότερα\nSampieri: Εξερευνήστε την πόλη\nΠαραλία Coast Wagon Beach - Τοποθεσία\nSampieri - Εδώ βρίσκεται το ακόλουθο σημείο ενδιαφέροντος: Παραλία Coast Wagon Beach. Περάστε την ημέρα σας εξερευνώντας την περιοχή και βλέποντας τα τοπικά αξιοθέατα. Αν αναζητάτε τι μπορείτε να κάνετε στην περιοχή, γιατί δεν επισκέπτεστε τα ακόλουθα σημεία ενδιαφέροντος: Παραλία Marina di Ragusa και Παραλία Sampieri;\nΠαραλία Coast Wagon Beach - Τι μπορείτε να δείτε και να κάνετε στη γύρω περιοχή\nΠαραλία Coast Wagon Beach: Τι μπορείτε να δείτε στη γύρω περιοχή\n• Παραλία Pietre Nere\nΠαραλία Coast Wagon Beach - Πώς να έρθετε\nSampieri - Πτήσεις\n• 33 χλμ. από το κέντρο (Sampieri)


Τα εμβόλια έναντι της γρίπης και του κορονοϊού μειώνουν τον κίνδυνο θανάτου και από άλλες αιτίες - Newsbomb\nΥΓΕΙΑ 02/11/2021 14:31\nΤα εμβόλια έναντι της γρίπης και του κορονοϊού μειώνουν τον κίνδυνο θανάτου και από άλλες αιτίες\nΕίναι πιθανό να προσφέρουν μια ευρύτερη προστασία για την υγεία του εμβολιασμένου πληθυσμού.\nΑμερικανική έρευνα δείχνει ότι οι εμβολιασμένοι διατρέχουν μικρότερο κίνδυνο θανάτου.\nΗ ανάπτυξη των εμβολίων για τον κορονοϊό αποτελεί αναμφισβήτητα μια πρωτοποριακή διαδικασία και μια από τις μεγαλύτερες επιστημονικές επιτυχίες του αιώνα μας. Σχεδόν ένα χρόνο πριν, η Pfizer και η BioNTech ανακοίνωσαν τα πρώτα ελπιδοφόρα αποτελέσματα από μια τυχαιοποιημένη κλινική δοκιμή εμβολίου για τον Covid-19. Έκτοτε, ο Ευρωπαϊκός Οργανισμός Φαρμάκων έχει εγκρίνει 4 διαφορετικά εμβόλια έναντι του κορονοϊού, ενώ στο σύνολο 24 εμβόλια έχουν αντίστοιχα εγκριθεί από τις διάφορες ρυθμιστικές ανά τον κόσμο. Μέχρι σήμερα, έχουν χορηγηθεί σχεδόν 7 δισεκατομμύρια δόσεις των εμβολίων, σε 184 χώρες, γεγονός που καθιστά τον εμβολιασμό έναντι του κορονοϊού τη μεγαλύτερη καμπάνια πρόληψης υγείας στην ιστορία. Μελέτες από όλο τον κόσμο έχουν επιβεβαιώσει ότι τα εμβόλια είναι ασφαλή και παρέχουν σημαντική προστασία έναντι της μετάδοσης και σοβαρής νόσησης από τον ιό. Παρόλα αυτά παγκοσμίως παρατηρείται τον τελευταίο καιρό μια επιβράδυνση των ρυθμών εμβολιασμού, με τις ανησυχίες σχετικά με την ασφάλεια των εμβολίων να αποτελούν τροχοπέδη στην περαιτέρω χορήγηση τους.\nΟι ερευνητές μελέτησαν τα αρχεία υγείας περισσοτέρων από 11 εκατομμύρια Αμερικανών, από τον Δεκέμβριο του 2020 έως τον Ιούλιο του 2021, καταγράφοντας τυχόν θανάτους και τις αιτίες τους. Κατά τη διάρκεια αυτής της περιόδου, περίπου 6,4 εκατομμύρια άνθρωποι υπεβλήθησαν σε εμβολιασμό για την Covid-19. Στη συνέχεια, οι ερευνητές διαχώρισαν τους θανάτους ατόμων που είχαν εμβολιαστεί από εκείνους που δεν είχαν εμβολιαστεί. Η έκθεση έδειξε ότι, μετά την αφαίρεση θανάτων που σχετίζονται με την Covid-19 και τον έλεγχο για δημογραφικούς παράγοντες όπως η ηλικία και το φύλο, οι εμβολιασμένοι παρουσίασαν σημαντικά μικρότερο κίνδυνο θανάτου.\nΣυμπερασματικά, τόσο τα εμβόλια έναντι της γρίπης όσο και έναντι του κορονοϊού αποτελούν ένα πολύ αποτελεσματικό και ασφαλές μέσο προστασίας από τις καταστρεπτικές βραχυπρόθεσμες και μακροπρόθεσμες συνέπειες της νόσησης. Επιπλέον, είναι πιθανό το όφελος να μην περιορίζεται μόνο σε αυτό, αλλά να προσφέρουν μια ευρύτερη προστασία για την υγεία του εμβολιασμένου πληθυσμού.


Καρπουζά: «Αποφάσισα για το μέλλον μου» | Onsports.gr\nhome ΒόλεϊΑ1 ΓυναικώνΚαρπουζά: «Αποφάσισα για το μέλλον μου» Κοινοποιήστε\nΚαρπουζά: «Αποφάσισα για το μέλλον μου» Συντάκτης: Onsports Team\nΔημοσίευση: Δευτέρα, 22 Αυγούστου 2011 14.38\nΤην Τετάρτη (24/8) η Άννα Καρπουζά (φωτό αριστερά) αναχωρεί για την Ελβετία, όπου την νέα σεζόν θα αγωνίζεται με την ΤΣΒ Ντούντιγκεν. Όπως δήλωσε η νεαρή μπλοκέρ στην «ΠΡΑΣΙΝΗ» περίμενε τον ΠΑΟ αλλά έπρεπε να αποφασίσει για το μέλλον της.\t«Έκανα μία κίνηση για να κάνω ένα βήμα παραπάνω στην καριέρα μου. Η ομάδα είναι ανταγωνιστική και οργανωμένη, κάτι που με οδήγησε στο να πάρω αυτήν την απόφαση», είπε για την επιλογή της η πρώην «πράσινη» και συνέχισε: «Περίμενα τον Παναθηναϊκό μέχρι την τελευταία στιγμή. Τους είχα ενημερώσει ότι έπρεπε να απαντήσω μέχρι το Σάββατο και αφού δε με πήρε κάποιος τηλέφωνο έστειλα το συμβόλαιο. Δεν θέλω να κατηγορήσω κανέναν, ξέρω την κατάσταση που υπάρχει στον Παναθηναϊκό. Μίλησα με τους ανθρώπους της ομάδας και είχαν πολύ καλή διάθεση, αλλά από τη στιγμή που δεν είχα κάτι χειροπιαστό, πέντε ημέρες πριν από την ολοκλήρωση των μεταγραφών, έπρεπε να αποφασίσω για το μέλλον μου».\nΗ 21χρονη κεντρικός έκανε μια ευχή: «Εύχομαι ειλικρινά να βρεθεί μία λύση για την ομάδα της καρδιάς μου που έχει χαρίσει στον σύλλογο 7 Πρωταθλήματα και 5 Κύπελλα σε 7 χρόνια. Έχω μεγαλώσει εδώ και θέλω να βρεθεί μια λύση για τα κορίτσια με τις οποίες περάσαμε πολύ δύσκολες στιγμές φέτος» και κατέληξε: «Θέλω κάποια στιγμή να ξαναζήσω στιγμές δόξας και υπερηφάνειας με την πράσινη φανέλα»!\nΜαζί με τον μάνατζερ της αναχωρεί την Τετάρτη (24/8) για την Ελβετία, αρπάζοντας την ευκαιρία που περίμενε με στόχο να αναδείξει το ταλέντο της.\tΚατηγορία: Βόλεϊ Α1 Γυναικών


Ενα βήμα πριν από το απόλυτο χάος - Ειδήσεις - νέα - Το Βήμα Online\nΕνα βήμα πριν από το απόλυτο χάος\nΗ Βρετανία σε υπαρξιακή περιδίνηση, με τους Συντηρητικούς σε κατάσταση αποσύνθεσης, τους Εργατικούς βαθιά διχασμένους και τον Φάρατζ να καραδοκεί\nBrexit Party leader Nigel Farage waits reacts to the results for the European Parliamentary election in Southampton, Britain, May 27, 2019. REUTERS/Hannah McKay TPX IMAGES OF THE DAY (File: 2019-05-27T000000Z_436169866_RC138591BBD0_RTRMADP_5_EU-ELECTION-BRITAIN-RESULTS.JPG )\nΕχει χαρακτηριστεί μητέρα των σύγχρονων κοινοβουλευτικών δημοκρατιών και όχι άδικα. Για περισσότερα από 300 χρόνια η Μεγάλη Βρετανία δεν γνώρισε πραξικοπήματα, επαναστάσεις ή εμφυλίους πολέμους, πλην αυτού της ιρλανδικής ανεξαρτησίας. Οι Βρετανοί υπερηφανεύονται για το «άγραφο» Σύνταγμά τους και χάρη στη σταθερότητα του πολιτεύματος οι βάσεις της εκάστοτε κυβέρνησης ήταν πάντοτε σταθερές. Η άποψη πλέον αυτή είναι ξεπερασμένη.\nΗ λογική του Brexit ανέτρεψε τα πάντα.«Εσπρωξε ένα φυσίγγι συνταγματικού δυναμίτη» στα θεμέλια της χώρας, όπως εύγλωττα αναφέρει το editorial του «Economist» για να καταδείξει ότι η πολιτική κρίση που προέκυψε από την περιπέτεια αυτή αργά ή γρήγορα θα λάβει χαρακτήρα συνταγματικό. Και όπως προβλέπουν οι συντάκτες του άρθρου, οι Βρετανοί σύντομα θα βρεθούν μπροστά στο απόλυτο χάος.\nΧάος εξάλλου προέκυψε και από τις ευρωεκλογές. Από το πώς δηλαδή ψήφισαν οι πολίτες. Και τούτο διότι από τη μία οι ψηφοφόροι γύρισαν επιδεικτικά την πλάτη τους σε κυβέρνηση και αντιπολίτευση, αναδεικνύοντας ως μεγάλο νικητή τον ακροδεξιό υπέρμαχο της εξόδου, και μάλιστα της άτακτης εξόδου, Νάιτζελ Φάρατζ, με το εντυπωσιακό 31,6%. Από την άλλη όμως η ευρωκάλπη έβγαλε ένα ηχηρό «Οχι» στο Brexit. Σε απόλυτους αριθμούς το στρατόπεδο της παραμονής έλαβε περί τις 9,3 εκατομμύρια ψήφους, ενώ αυτό της εξόδου 7 εκατομμύρια.\nΤρεις ημέρες αφότου η Τερέζα Μέι θα εγκαταλείψει την ηγεσία των Τόρις, στις αρχές Ιουνίου, ξεκινάει επισήμως ο αγώνας δρόμου της διαδοχής της. Σύντομα η χώρα θα έχει νέο πρωθυπουργό που θα κληθεί να υλοποιήσει τη διαδικασία της εξόδου. Οι Τόρις είναι πλέον βυθισμένοι σε άγρια μάχη για τη διαδοχή της με ήδη έντεκα δελφίνους να ακονίζουν τα ξίφη τους. Το κρίσιμο ερώτημα που γεννάται είναι αν το πρόσωπο που θα αναδειχτεί επικεφαλής θα είναι ένας μετριοπαθής, ο οποίος θα προχωρήσει σε συντεταγμένη έξοδο ή ένας σκληροπυρηνικός που θα οδηγήσει τα πράγματα ακόμη και σε άτακτο Brexit.\nΚαθώς οι συντηρητικοί γνώρισαν μια άνευ προηγουμένου εκλογική διαπόμπευση (ήρθαν πέμπτοι και καταϊδρωμένοι με ένα 8,4%), ο αγώνας κυρίως των φανατικών Brexiteers να διεμβολίσουν τον Φάρατζ τους οδηγεί στο να σκληρύνουν τη στάση τους. Λένε, για παράδειγμα, όπως ο Μπόρις Τζόνσον, ότι εάν αναλάβουν το πόστο, θα παλέψουν ώστε η Ευρώπη να τους δώσει αυτό που θέλουν. Αν όχι, απειλούν ότι θα αποσύρουν τη Βρετανία από την Ενωση στις 31 Οκτωβρίου χωρίς συμφωνία. Εξ ου και οι πιο μετριοπαθείς απειλούν να ρίξουν την κυβέρνηση μειοψηφίας που θα προκύψει αν ο διάδοχος της Μέι οδηγήσει τα πράγματα σε αυτό το ολέθριο σενάριο.\nΜπερδεμένο κουβάρι είναι και τα εσωτερικά των Εργατικών που ήρθαν τρίτοι με ένα 14,1%. Αφού όλο το προηγούμενο διάστημα θόλωσαν τα νερά με την αμφίσημη στάση τους, οι ψηφοφόροι τους στράφηκαν σε άλλα φιλοευρωπαϊκά κόμματα. Εδωσαν ένα ιστορικό υψηλό 12,1% στους Πρασίνους και τη δεύτερη θέση με 18,5% στους Φιλελεύθερους Δημοκράτες, οι οποίοι με το προεκλογικό μήνυμα υπέρ της παραμονής «Αρχ… στο Brexit» ήταν τουλάχιστον ξεκάθαροι.\nΟπως είναι φυσικό, η ατμόσφαιρα που επικρατεί είναι τεταμένη, με πολλά κορυφαία στελέχη της σκιώδους κυβέρνησης αλλά και στελέχη από τη βάση του κόμματος να πιέζουν αφόρητα πια τον Τζέρεμι Κόρμπιν να ταχθεί υπέρ της παραμονής (ο ίδιος είναι σταθερά κατά αυτής) και ενός δεύτερου δημοψηφίσματος, προκειμένου να αποτρέψουν πάση θυσία μια άτακτη έξοδο.\nΥπέρ του δεύτερου δημοψηφίσματος και της παραμονής στην ΕΕ τάσσεται και το Εθνικό Κόμμα Σκωτίας που επιβεβαιώθηκε ως ο νικητής των βρετανικών ευρωεκλογών στην ομώνυμη περιφέρεια, αφού έλαβε σε όλη τη χώρα ποσοστό 3,6%.\nΟ επικίνδυνος δημαγωγός\nΗ παράταξη του Φάρατζ – η οποία πριν από έξι μήνες δεν υπήρχε – αναδεικνύεται σε ένα από τα δύο ισχυρότερα σε έδρες εθνικά κόμματα στην Ευρωβουλή από κοινού με τη γερμανική Χριστιανική Ενωση. Ο ίδιος ο Φάρατζ αξιώνει να λάβει μέρος στις διαπραγματεύσεις της κυβέρνησης για το Brexit, ενώ απειλεί πως «αν δεν εγκαταλείψουμε στις 31 Οκτωβρίου, τότε το αποτέλεσμα που είδατε για το Κόμμα Brexit θα επαναληφθεί σε βουλευτικές εκλογές».\nΜε άρθρο γνώμης στην εφημερίδα «Guardian», ο πρώην πρωθυπουργός της Βρετανίας Γκόρντον Μπράουν κάνει έκκληση προς τους Βρετανούς να αντισταθούν στον επικίνδυνο δημαγωγό, ο οποίος, όπως υποστηρίζει, θέλει να σφετεριστεί τον πατριωτισμό των Βρετανών και να σύρει τη χώρα σε μια καταστροφική έξοδο μέχρι τις 31 Οκτωβρίου:\n«Ηρθε η ώρα να καλέσουμε την πατριωτική πλειοψηφία η οποία περιλαμβάνει εκατομμύρια άτομα που ψήφισαν την έξοδο εξαιτίας της οικονομικής δυσαρέσκειας και εκατομμύρια επίσης που ψήφισαν τον Φάρατζ στην καρδιά του σκότους […] Εάν συνεργαστούμε ειλικρινά ο ένας με τον άλλο, πιστεύω ότι ο βρετανικός λαός θα αποδειχτεί πολύ πιο ανεκτικός και λογικός και λιγότερο εσωστρεφής και δογματικός από εκείνους που υπονόμευσαν τον πατριωτισμό μας, τον μεταμόρφωσαν σε αξιοθρήνητο εθνικισμό και σήμερα κυριαρχούν στην πολιτική μας με τέτοια καταστροφικά αποτελέσματα».


ΕΝΟΤΗΤΕΣ Archives | Page 668 of 695 | New Deal\nΣΤΗ ΣΚΗΝΗ Ο ΣΕΡ ΠΟΛ\nΤο πρώην σκαθάρι, ο Πολ Μακάρτνεϊ, θα πραγματοποιήσει περιοδεία στην Ευρώπη πριν από τα Χριστούγεννα. Ο σερ Πολ θα ξεκινήσει το μουσικό του ταξίδι από το Αμβούργο, την πόλη της..\nΝομίζετε ότι μόνο η μουσική «πειρατεία» ανθεί στο διαδίκτυο; Καιρός να αναθεωρήσετε τις απόψεις σας καθώς αυξάνονται οι βιβλιόφιλοι που «κατεβάζουν» τους τίτλους της προτίμησής τους από το ίντερνετ σύμφωνα..\nΠολλά άρθρα έχουν γραφτεί για την ευεργετική του επίδραση στην υγεία. Ο λόγος για το κρασί που τέρπει τον ουρανίσκο και αποτελεί το ιδανικό συμπλήρωμα των λουκούλλειων γευμάτων. Ωστόσο, όπως..\nτου ΑΛΦΟΝΣΟΥ ΒΙΤΑΛΗ Από τους Κοινοτικούς, δεν ακούσαμε κάτι που δεν ξέραμε. Δεν ακούσαμε κάτι που δεν καταλάβαινε ο μέσος πολίτης. Δηλαδή ότι το περιβόητο έλλειμμα, έχει ξεφύγει και ότι θα..\nΣΤΑ ΕΛΛΗΝΙΚΑ ΤΟ ΒΙΒΛΙΟ «ΚΑΠΕΛΑ ΣΙΞΤΙΝΑ»\nΈνας τόμος που θα επιτρέψει στο κοινό να προσεγγίσει περισσότερο το έργο του Μιχαήλ Αγγέλου είναι το περίφημο «Καπέλα Σιξτίνα». Με μια νέα ερμηνευτική προσέγγιση και το χρωματικό μεγαλείο της..\nΘέλετε να τα έχετε καλά με τον εαυτό σας; Αφήστε τον καναπέ και εντάξτε την άσκηση στην καθημερινότητά σας. Δεν χρειάζεται να «πέσετε με τα μούτρα» και να ξημεροβραδιάζεστε στο..\nΕλαφρώς πιο κοντές και πιο παχουλές ενδέχεται να είναι οι γυναίκες του μέλλοντος. Θα έχουν όμως πιο υγιή καρδιά και μακρύτερη αναπαραγωγική ηλικία. Τα παραπάνω προκύπτουν βάσει έρευνας, που διαπίστωσε..\nΣΤΑ 50 ΧΡΟΝΙΑ ΤΟ ΤΕΛΟΣ ΤΗΣ ΓΗΡΑΝΣΗΣ\nΈσβησε εκατό κεράκια όμως νιώθει σαν πενηντάρης. Ο χρόνος τον ξέχασε. Έχει καρδιά ατσάλι συναγωνίζεται ανθρώπους που έχουν τα μισά του χρόνια. Δεν πρόκειταιτον για ήρωα ταινίας φαντασίας αλλά τον ..\nΈνα μόλις δευτερόλεπτο είναι υπεραρκετό ώστε ο ανθρώπινος εγκέφαλος να σκεφτεί μια λέξη, να εφαρμόσει τους κανόνες της γραμματικής σε αυτήν και να τη στείλει στο στόμα ως λόγο. Για..\nΗ ΕΞΟΥΣΙΑ …ΔΙΑΦΘΕΙΡΕΙ\nτου ΓΙΩΡΓΟΥ ΠΑΠΑΣΩΤΗΡΙΟΥ Η εξουσία διαφθείρει. Αυτός ο κοινός τόπος -ως φόβος και ξόρκι- επαναλήφθηκε μέσω της κλήσης του Γιώργου Παπανδρέου προς τα μέλη της κυβέρνησής του να λειτουργήσουν ως..


O μουσικός σουλατσαδόρος | ΤΟ ΠΟΝΤΙΚΙ\nΗ μοναχικότητα ενός περιπλανητή είναι δημιουργική και φέρνει την ευτυχία σε εκείνον που την επιλέγει. Όπως στον Γιώργη Χριστοδούλου, τον τροβαδούρο που από τα μέσα της δεκαετίας του ’90 επέλεξε να βαδίσει μόνος και ελεύθερος στα μονοπάτια της μουσικής. Τραγουδά χαμηλόφωνα, σε μελωδίες της συναναστροφής και της συζήτησης με τον εαυτό του. Με τον γαλλικό τίτλο «Flaneur» κυκλοφορεί το νέο του άλμπουμ, για να μεταφέρει μέσα απ’ τα τραγούδια του τις εμπειρίες ενός επαγγελματία σουλατσαδόρου. Με ηχοχρώματα ακουστικής μουσικής και με στοιχεία world και τζαζ, κάθε μουσική και κάθε στίχος, γαλλόφωνος ή ισπανόφωνος, είναι παράθυρα σε έναν κόσμο ιδωμένο μέσα απ’ το βλέμμα ενός παρατηρητή της δημόσιας ζωής. Αυτές τις μουσικές του εικόνες «αφηγείται» ο Γιώργης Χριστοδούλου από τον περασμένο Σεπτέμβρη, στο καφέ - μπιστρό «Γιασεμί» (Μνησικλέους 23) στην Πλάκα. Εκεί δίνει δραματοποιημένη παράσταση και την Πέμπτη 28 Απριλίου. Σαν παραμυθάς. Διότι, όπως ο ίδιος λέει στο «Ποντίκι Art», «έχουν ανάγκη οι άνθρωποι να ακούσουν ιστορίες και να ξεφύγουν από τον δικό τους μικρόκοσμο». Τον Μάιο θα πάει για συναυλίες στη Βαρκελώνη, από τα τέλη Ιουνίου θα παίξει και πάλι στην Ελλάδα, ενώ απ’ τα μέσα του καλοκαιριού θα ταξιδέψει στην Αργεντινή…\nΠΕΡΙΠΛΑΝΗΤΗΣ «Flaneur» είναι αυτός που περιδιαβαίνει, παρατηρώντας την κίνηση απ’ το παράθυρο ενός καφέ στην οδό Χουακίν Κόστα στη Βαρκελώνη ή σφυρίζοντας ανέμελα στη λεωφόρο Μαρσό του Παρισιού. Δεν είναι ένας αλήτης. Του αρέσει να «παντρεύεται» με το πλήθος, διατηρώντας το ινκόγκνιτό του. Δεν βιάζεται κι απολαμβάνει τους ήχους και τις μυρωδιές του δρόμου. Έχει κάτι που οι περισσότεροι έχουμε ξεχάσει… Οι εικόνες, τα συναισθήματα και τα λόγια αυτού του διαβάτη αποτυπώνονται στα τραγούδια του νέου δίσκου του Γιώργη Χριστοδούλου, ο οποίος μοιράζεται τα τελευταία 4 χρόνια τη ζωή του ανάμεσα σε Ελλάδα και Ισπανία. «Ο δίσκος προέκυψε σιγά - σιγά μέσα από τις βόλτες μου στη Μεσόγειο» αναφέρει ο ίδιος, εξηγώντας ότι τα τραγούδια βγήκαν χωρίς να τα προκαλέσει. Και εφιστά την προσοχή σε ένα ορχηστρικό κομμάτι, ένα βαλσάκι, το «Carrer Joaquin Costa», με ηχογραφημένους φυσικούς ήχους: Από τα καφέ της Βαρκελώνης που μιλούν καταλανικά, απ’ τα πορνεία, το Μουσείο Μοντέρνας Τέχνης, τα πακιστανικά κουρεία, τα πολυτελή ξενοδοχεία.\nΜΟΝΑΧΙΚΟΤΗΤΑ «Εγώ προτιμώ να μη γίνω ποτέ ένας “μεγάλος”» αναφέρει στο ομώνυμο τραγούδι του δίσκου. Αλλά ποιο είναι το τίμημα της μοναχικότητας; «Ανήκω σε όλες τις μειονότητες που μπορείς να φανταστείς. Μόνο Εβραίος και μαύρος δεν είμαι. Και είμαι πολύ καλά» μας λέει ο Γιώργης Χριστοδούλου νιώθοντας υπερηφάνεια και ευτυχία. Και συνεχίζει: «Ο Ιάκωβος Καμπανέλλης είπε σε μια συνέντευξή του μια φράση στην οποία βρίσκω τον εαυτό μου: “μην το βάζουν κάτω οι πιο μοναχικές φωνές, όσοι δεν εμπορευματοποιήθηκαν και δεν αφέθηκαν σε χάρες και πελατειακές σχέσεις. Γιατί ακόμα και οι βραχονησίδες κάποτε θα κατοικηθούν”».\nΤΕΛΟΣ ΕΠΟΧΗΣ Ο Γιώργης Χριστοδούλου ήταν από τους τελευταίους τροβαδούρους που τρύπωσε σε δισκογραφική, μικρή, ανεξάρτητη και όχι πολυεθνική, το 1998. Αλλά, όπως μας λέει, έβλεπε πώς δουλεύουν οι άνθρωποι των πολυεθνικών: «Κοντόφθαλμα, καθόλου σοβαρά και χωρίς φαντασία». Γι’ αυτό και περίμενε τη σημερινή κατάρρευσή τους. Όπως μας εξηγεί, οι πολυεθνικές δισκογραφικές στην Ελλάδα «έχουν φτάσει σήμερα στο σημείο να ξεπουλάνε, δίνοντας τους καταλόγους τους στις εφημερίδες και τα περιοδικά, μέσω των οποίων δίνουν τα cds, απαξιώνοντας τη δουλειά των καλλιτεχνών». Έτσι εκείνος, όπως πολλοί άλλοι Έλληνες δημιουργοί, αποφάσισε να φτιάξει τον δίσκο του με δική του παραγωγή. Ελεύθερος, χωρίς καμιά βιασύνη και χωρίς την πίεση από μια εταιρεία για το ποια και πώς θα είναι τα κομμάτια του δίσκου του. Μετά βρήκε τις εταιρείες εκείνες – ισπανική, αργεντίνικη και ελληνική – που εμπλέκονται για την κυκλοφορία του δίσκου σε Ελλάδα, Γαλλία, Ισπανία και Αργεντινή.


Πολιορκία της Νίκαιας (1328-1331) - Βικιπαίδεια\nΠολιορκία της Νίκαιας (1328-1331)\nέλαβε χώρα από το 1328 μέχρι το 1331\nΗ Πολιορκία της Νίκαιας από τις δυνάμεις του Ορχάν έλαβε χώρα από το 1328 μέχρι το 1331 και έληξε με την κατάληψη της βυζαντινής πόλης από τους Οθωμανούς. Η κατάληψη της Νίκαιας έπαιξε σημαντικό ρόλο στην επέκταση της Οθωμανικής Αυτοκρατορίας.\nΠολιορκία της Νίκαιας\nΗ Πύλη του θριάμβου στη Νίκαια.\n3 Μετέπειτα γεγονότα\nΜετά την ανακατάληψη της Κωνσταντινούπολης από τους Λατίνους, οι Βυζαντινοί συγκέντρωσαν δυνάμεις για να ανακαταλάβουν τα εδάφη τους στην Ελλάδα. Οι Βυζαντινοί αναγκάστηκαν να μεταφέρουν δυνάμεις από το ανατολικό μέτωπο της Ανατολίας στην Πελοπόννησο, αφήνοντας εκτεθειμένη την Αυτοκρατορία της Νίκαιας στους Οθωμανούς. Οι Οθωμανοί προχώρησαν σε πολλές επιδρομές στα εδάφη της Ανατολίας, με αποτέλεσμα οι Βυζαντινοί να χάνουν σταδιακά τον έλεγχο της περιοχής.\nΜέχρι το 1326, τα εδάφη γύρω από τη Νίκαια είχαν καταληφθεί από τον Οσμάν Α'. Ο Οσμάν είχε καταλάβει την Προύσα, εγκαθιδρύοντας μια πρωτεύουσα που βρισκόταν πολύ κοντά στην πρωτεύουσα της Βυζαντινής Αυτοκρατορίας. Το 1328, ο Ορχάν, γιος του Οσμάν, ξεκίνησε την πολιορκία της Νίκαιας, η οποία ήταν περικυκλωμένη από το 1301. Οι Οθωμανοί δεν μπορούσαν να ελέγξουν την πόλη εξαιτίας ενός λιμένα από την πλευρά της λίμνης, με αποτέλεσμα η πολιορκία να διαρκέσει για αρκετά χρόνια.\nΤο 1329, ο Αυτοκράτορας Ανδρόνικος Γ' Παλαιολόγος προσπάθησε να λύσει την πολιορκία. Καθοδήγησε ένα εκστρατευτικό σώμα για να απωθήσει τους Οθωμανούς από τη Νικομήδεια και τη Νίκαια. Αν και είχε μερικές μικρές επιτυχίες στην αρχή, ωστόσο, το σώμα ηττήθηκε στη μάχη του Πελεκάνου και υποχώρησε. Όταν έγινε φανερό πως κανένα βυζαντινό σώμα δεν ήταν σε θέση να σταθεροποιήσει το μέτωπο και να απωθήσει τους Οθωμανούς, τα τείχη της πόλης έπεσαν το 1331.\nΟ ναός της Κοιμήσεως της Θεοτόκου στη Νίκαια.\nΗ Νίκαια είχε καταληφθεί από τους Τούρκους στο παρελθόν και είχε ανακαταληφθεί κατά τη διάρκεια της πρώτης Σταυροφορίας μέσω της βυζαντινής διπλωματίας το 1097. Αποτέλεσε πρωτεύουσα των Ελλήνων αυτοκρατόρων κατά την περίοδο της Λατινικής Αυτοκρατορίας από το 1204 μέχρι το 1261. Ήταν η πιο σημαντική ασιατική πόλη της Αυτοκρατορίας μέχρι την κατάληψη της από τους Οθωμανούς. Οι οθωμανικές κατακτήσεις συνέχισαν με την άλωση της Νικομήδειας το 1337.\nΠολιορκία της Νίκαιας (αποσαφήνιση)\nΑνακτήθηκε από "https://el.wikipedia.org/w/index.php?title=Πολιορκία_της_Νίκαιας_(1328-1331)&oldid=8548757"\nΤελευταία επεξεργασία στις 28 Νοεμβρίου 2020, στις 15:52\nΤελευταία τροποποίηση 15:52, 28 Νοεμβρίου 2020.


Περίεργη ιστοσελίδα με προσωπικά στοιχεία - Internet - Insomnia.gr\nΑρχική Forums Διαδίκτυο Internet Περίεργη ιστοσελίδα με προσωπικά στοιχεία\nΠερίεργη ιστοσελίδα με προσωπικά στοιχεία\nΑπό τον Xristaras12, 16 Νοεμβρίου 2016 στο Internet\nΨάχνοντας στο ίντερνετ σήμερα για ενα τηλέφωνο που με κάλεσε πρωί - πρωί έπεσα πάνω στη συγκεκριμένη σελίδα\nστην αρχή το θεώρησα μούφα αλλα με λίγο παραπάνω ψάξιμο βρίσκω οδο και αριθμό τηλέφωνου καθώς και ον/μο ενώ αντίθετα στα white pages του 11888 δεν υπάρχουν.\nΜε ποιο δικαίωμα αναρτούν τα στοιχεία αυτά και που τα βρίσκουν; αντιγραφή τηλεφωνικών καταλόγων;\nΠροσωπικά έχω εκνευριστεί μιας και περιέχει στοιχεία συγγενικών προσώπων που έχουμε δηλώσει τα σταθερά τηλέφωνα να μην εμφανίζονται σε τηλεφωνικούς καταλόγους κλπ.\nIf you feel that information displayed on LocateFamily.com is private in nature and you would like said information suspended from view, please complete and submit the form in the section entitled “Suspension, Addition or Update of Information” on the “Contact Us” page.\nΑυτό δεν έχει καμία απολύτως νομική υπόσταση. Είναι σα να σου λέω, ότι αν με πιάσεις με τα κλεμμένα, θα στα επιστρέψω.\n@Xristaras12 αν σε ενδιαφέρει να το κυνηγήσεις, υπάρχουν δικηγόροι εξειδικευμένοι στα θέματα προστασίας προσωπικών δεδομένων. Μπορείς να κάνεις ένα δωρεάν ραντεβού μαζί τους να σου εξηγήσουν τι και πως. Η αποζημίωση που προβλέπει ο νόμος φτάνει τις 10.000€ για κάθε άτομο, ενώ από μεριάς σου, το κόστος της αγωγής είναι περίπου 300€. Δε χρειάζεται να κάνεις τίποτα, είναι αστικό δικαστήριο και δεν πας καν στην αίθουσα. Αναλαμβάνει ο δικηγόρος και απλά σε 2-3-5 χρόνια, θα λάβεις την αποζημίωσή σου. Αν σε ενδιαφέρει, πμ, να σου συστήσω κάποιον.\nΑυτή η ιστοσελίδα λειτουργεί νόμιμα ήθελα να ήξερα ; Μπήκα και εγώ να ρίξω μια ματιά τι είναι και πράγματι έχει προσωπικά δεδομένα δικά μου και συγγενών και όπως και τον Χρήστο με ενόχλησε και εμένα αρκετά. Τι άλλο θα δούμε πια...\nΘα δείτε πολύ χειρότερα, μέχρι να κινηθείτε και να τους ξεσκίσεται στις αγωγές.\nΑν για κάθε άτομο που έβαλαν τα στοιχεία του μέσα παράνομα, πληρώσουν 10.000€, τότε θα είναι σε πολύ λίγο χρόνο out of business.\nΉρεμα εσυ με τις αγωγές, είναι ξένη σελίδα, δεν είναι τόσο εύκολο να γίνει δικαστήριο.\nΕγω δεν βρηκα τα στοιχεια μας μεσα αλλα η κατασταση σιγουρα ειναι απαραδεκτη. Με ποιο δικαιωμα τα εχουν ολα στη φορα?\nΤο θέμα είναι οτι δυστυχώς δεν ειναι 11888 που απλά παίρνεις τον πάροχό σου και του λες να σου κάνει τα τηλέφωνα να μην εμφανίζονται σε καταλόγους και όπως αναφέρθηκε είναι ξένη σελίδα.\nΜετά αναρωτιόμαστε που βρήκανε τα στοιχεία των ηλικιωμένων τα άτομα που σταματάνε ηλικιωμένους και τους λένε χτύπησε ο γιος/κορη σου και πληρωσε κλπ κλπ.\nΑποκλείεται να είναι νόμιμο;\nΑπο τπτ εγγραφές σε sites ή προσφορές; Έχει διαβάσει κανείς τους όρους δλδ;\n1. Του είπα να μιλήσει δωρεάν με κάποιον νομικό που γνωρίζει το χώρο.\n2. Είσαι εσύ δικηγόρος και γνωρίζεις; Αν ναι, πες μας, αν όχι, άσε κάποιον που γνωρίζει να πει.\nΕίπες απο "ενδιαφέρον" να του συστήσεις κάποιον δικηγόρο.\nΔεν είμαι δικηγόρος αλλά ξέρω 5 πράγματα και ένα απο αυτά είναι οτι είναι πολύ δύσκολο να πας σε δίκη κάποιον στο εξωτερικό.\nΕίπα από ενδιαφέρον να του συστήσω κάποιον, εξειδικευμένο στα θέματα προσωπικών δεδομένων, ώστε να κάνει ένα δωρεάν ραντεβού, να του πει ο ίδιος αν αξίζει να ασχοληθεί κι αν μπορεί να κερδίσει κάτι. Κάτι, που ίσως το κάνει κι από το τηλέφωνο, αν είναι δεδομένο ότι δε μπορεί να προχωήσει μια τέτοια υπόθεση.\nΕγώ πχ, όταν τον πήρα για 1η φορά, μου είπε τι στοιχεία χρειάζεται να μαζέψω, πριν καν πάω από το γραφείο του για τη σύνταξη της αγωγής.\nΌμως, αυτό που θα πρέπει να σκεφτείς, είναι ποιός τους έδωσε τα στοιχεία. Μήπως αυτός που το έκανε, είναι από Ελλάδα;\nΔεν εχει το ονομα μου, αλλα εχει τον πατερα, παππου, θειο μου και διαφορους αλλους συγγενεις..